Jemput pelajar tahfiz ke konsert, Fadhli bidas penganjur tak sensitif

Video tular dalam media sosial kehadiran sekumpulan pelajar sekolah tahfiz mengundang rasa kurang senang dikalangan orang ramai yang kecewa dengan penganjur konsert hiburan pada hujung minggu baru-baru ini.

Ketua Pemuda Perikatan Nasional (PN), Ahmad Fadhli Shaari mempersoalkan tindakan pihak tertentu menjemput pelajar tahfiz ke sebuah konsert yang diadakan pada Ahad lalu yang disifatkannya tidak sensitif sehingga mengundang rasa kurang senang orang ramai.

Ahli Parlimen Pasir Mas itu kesal dan sedih apabila melihat perkara itu menerusi sebuah video yang tular di media sosial, baru-baru ini.

“Kepada pihak yang menjemput anak-anak tahfiz (jika dilihat kepada pakaian berjubah dan berserban) ke konsert KFC semalam, saya mohon sensitiflah sikit.

“Apa tujuan pergi hadap anak-anak pelajar agama ke konsert seperti itu? Apa nilai yang anda ingin sampaikan?

“Soal PM turut sama menonton tu terpulanglah, saya tidak mahu komen, boleh buat penilaian sendiri,” katanya dalam kenyataan di Facebook.

Difahamkan, kenyataan Fadhli itu dipercayai merujuk sebuah video yang tular di aplikasi TikTok yang memaparkan kehadiran sekumpulan remaja berserban dalam konsert KEPCI Music Fest di Shah Alam, kelmarin.

Konsert yang diadakan sempena sambutan ulang tahun ke-50 KFC itu, dihadiri lebih 8,500 penonton termasuk Perdana Menteri, Datuk Seri Anwar Ibrahim ditemani isteri, Datuk Seri Dr Wan Azizah Wan Ismail serta Menteri Komunikasi dan Digital, Fahmi Fadzil.


Kerajaan P. Pinang sedia bekerjasama dengan SPRM tangani rasuah

Kerajaan negeri Pulau Pinang sedia bekerjasama dengan Suruhanjaya Pencegahan Rasuah Malaysia (SPRM) bagi memastikan pegawai yang terlibat dalam sebarang amalan rasuah dikenakan tindakan tegas, kata Ketua Menteri Pulau Pinang Chow Kon Yeow.

Chow berkata kerajaan negeri mengalu-alukan siasatan SPRM terhadap jenayah rasuah yang melibatkan penjawat awam di negeri itu kerana ia selaras dengan prinsip tadbir urus yang baik CAT; yakni kecekapan, akauntabiliti dan ketelusan, yang diamalkan Pulau Pinang sejak 2008, menurut laporan Bernama.

“Tiada sesiapa pun yang kebal daripada undang-undang; dan penjawat awam sama ada dari pihak berkuasa dan agensi Persekutuan, negeri atau tempatan; sesiapa sahaja yang didapati terlibat menerima rasuah, salah guna kuasa dan membuat tuntutan palsu, perlu disiasat dan didakwa secepat mungkin,” katanya dalam kenyataan di sini hari ini.

Bagaimanapun Chow berkata kerajaan Pulau Pinang mahu supaya SPRM telus dalam mendedahkan jumlah kes yang dibawa ke mahkamah dan jumlah penjawat awam yang didapati bersalah.

“Kami menuntut ketelusan di pihak SPRM kerana kami tidak mahu imej penjawat awam Pulau Pinang dan kerajaan negeri tercemar hanya dengan jumlah aduan yang diterima sejak 2019,” katanya.

Difahamkan Chow berkata demikian sebagai menjawab kenyataan Ketua Pesuruhjaya SPRM, Tan Sri Azam Baki semalam yang berkata bahawa kesalahan menerima rasuah, salah guna kuasa dan membuat tuntutan palsu dalam kalangan penjawat awam di Pulau Pinang adalah membimbangkan.

Azam dilaporkan berkata berdasarkan statistik, SPRM menerima 919 aduan mengenai pelanggaran undang-undang berkaitan rasuah di Pulau Pinang sejak 2019 hingga sekarang.


Indonesia hantar kapal perang pastikan China tak ceroboh Natuna

Angkatan Laut Tentera Nasional Indonesia (TNI-AL) meningkatkan rondaan di Kepulauan Natuna di Laut China Selatan setelah beberapa kapal China dan Amerika Syarikat (AS) dikesan berhampiran perairan antarabangsa, walaupun dikatakan tidak ada gangguan berlaku.

Pemerintah TNI-AL wilayah barat Indonesia, Komander Arsyad Abdullah berkata lima kapal perang TNI-AL dibantu pesawat udara dikerah memastikan keselamatan Laut Natuna Utara semalam.

“Kedudukan TNI-AL di Laut Natuna Utara sangat jelas dalam melindungi kepentingan dan kedaulatan wilayah Indonesia sesuai dengan undang-undang antarabangsa yang menegaskan tidak ada toleransi terhadap pelanggaran peraturan di laut itu,” katanya.

Pada 2017, Indonesia menamakan semula bahagian utara Zon Ekonomi Eksklusif (ZEE) di Laut China Selatan sebagai Laut Natuna Utara, dalam sebahagian daripada rangka menolak cita-cita China untuk menguasai wilayah itu.

Arsyad berkata, kapal China dan AS dikesan berhampiran Laut Natuna Utara beberapa hari lalu dan sehingga kini masih berada di perairan antarabangsa.

Januari tahun lalu ketegangan tercetus antara Jakarta dan Beijing setelah kapal pengawal pantai China dan angkatan bot nelayan negara itu memasuki Laut Natuna Utara, memaksa Indonesia menghantar jet pejuang.

China tidak menuntut kepulauan Natuna tetapi berkata kedudukannya terletak berhampiran wilayah penangkapan ikan dalam lingkungan ‘Nine-Dash Line’ yang dituntut China – tuntutan yang tidak diiktiraf beberapa negara Asean dan undang-undang antarabangsa. – Agensi


Reformasi: Azalina patut cadang Anwar lantik ‘orang sendiri’ jadi AG

Ahli Parlimen Pengerang Datuk Seri Azalina Othman Said yang kini sudah memiliki ‘kuasa’ mesti melakukan reformasi badan kehakiman sebagaimana yang dilaungkannya sebelum ini, selain berusaha membebas dan melepaskan Datuk Seri Ahmad Zahid Hamidi.

Jangan pula Azalina mengikut langkah ‘bos’ baharunya Datuk Seri Anwar Ibrahim yang kini turut membolot kerusi Menteri Kewangan, kerana tidak percayakan individu lain menjaga wang negara.

Sebagai Menteri Undang-Undang dan Reformasi Institusi, Azalina patut menasihatkan dan mencadangkan kepada Anwar supaya cepat-cepat melantik ‘orang sendiri’ menjadi Peguam Negara (AG) bagi memudahkan usaha menghalang pendakwaan terhadap menteri dan bekas menteri daripada UMNO.

Jika AG ‘orang sendiri’ bolehlah segala pertuduhan yang dikenakan terhadap Zahid yang juga Presiden UMNO dan merupakan anak murid kepada Anwar, ditarik balik.

Azalina bukan tidak pernah membuat gesaan supaya pemimpin tertinggi negara meletakkan ‘orang sendiri’ sebagai AG.

Ketika menjadi Penasihat Undang-Undang Perdana Menteri Datuk Seri Ismail Sabri Yaakob sebelum ini pun, Azalina yang dicop sebagai ‘orang Zahid’ pernah menyindir Ahli Parlimen Bera itu.

“Siapa jadi perdana menteri, dia mesti jadikan peguam negara orang dia,” kata Azalina dalam majlis taklimat khas Presiden UMNO di mana beberapa pemberi ucapan bergilir mengecam keputusan Mahkamah Persekutuan menghantar Najib ke penjara selepas gagal dalam rayuannya.

“Hari ini kita tarik ‘handbrake’, lawan tetap lawan. Takkan masukkan bossku dalam penjara sebab nak menang?” katanya lagi memetik laporan Sinar.

Azalina menjelaskan, pelantikan Peguam Negara adalah atas nasihat Perdana Menteri dan kebiasaannya dilantik dalam kalangan ‘orang sendiri’ untuk memudahkan urusan berkaitan.

Justeru, beliau mempersoalkan Ismail Sabri yang tidak menukarkan Peguam Negara walaupun ia di bawah kuasa beliau.

Namun, adakah DAP yang menjadi parti komponen PH dan telah melupakan persengketaan dengan UMNO akan menyokong reformasi institusi kehakiman dan menukar AG sekarang.

Selepas Azalina membuat kenyataan berkaitan AG itu, pemimpin DAP Ngeh Koo Ham mengecam Azalina.

Pada 29 Ogos lalu, Ngeh dalam satu kenyataan menggesa Azalina meletakkan jawatan sebagai penasihat khas perdana menteri mengenai undang-undang dan hak asasi manusia, kerana dia tidak layak untuk jawatan itu.

“Jika dilihat pada konteks gesaan (Azalina) itu, beliau berkata PM perlu melantik seorang peguam negara yang akan bertindak mengikut telunjuk PM, termasuk menyalahgunakan kuasa peguam negara yang bertindak sebagai pendakwa raya untuk menarik balik pertuduhan terhadap mereka yang melakukan rasuah dan mereka yang menyalahgunakan kuasa, terutamanya pemimpin Umno,” kata Koo Ham.

Sesetengah pihak bagaimanapun melahirkan kebimbangan sekiranya benar AG akan ditukar apabila kerajaan baharu memerintah.

Ada yang berpendapat, seorang AG baharu yang bertindak mengikut kehendak PH dan BN mungkin akan menggugurkan kesemua pertuduhan terhadap pemimpin politik yang kini sedang berdepan perbicaraan di mahkamah, termasuk Zahid.

Atau, secara diam-diam kerajaan Anwar boleh juga menghubungi ‘pihak tertentu’ supaya mahkamah membuat keputusan memihak kepada ‘Kluster Mahkamah’.

Kini, ramai yang yakin bahawa agenda Zahid seterusnya adalah untuk dibebas dan dilepaskan daripada 87 pertuduhan jenayah, termasuk rasuah yang melibatkan jutaan ringgit. Apa lagi dia kini duduk di kerusi Timbalan Perdana Menteri, selain ‘orang suruhannya’ juga kini menjawat jawatan Menteri Undang-Undang.


Zahid tahu penyalahgunaan dana, Mazlina kambing hitam: Pendakwa

Datuk Seri Ahmad Zahid Hamidi mengetahui penyalahgunaan dana Yayasan Akalbudi (YAB) dalam akaun semasa dan tujuh akaun deposit tetap yang diamanahkan kepada beliau, kata pihak pendakwaan dalam hujan di Mahkamah Tinggi Kuala Lumpur, hari ini.

Timbalan Pendakwa Raya Datuk Raja Rozela Raja Toran berhujah, perkara itu dibuktikan berdasarkan keterangan saksi pendakwaan ke-90, Mejar Mazlina Mazlan bahawa Zahid menjalankan pemeriksaan penyata bank dan buku cek sekali atau dua kali setahun.

Katanya, pihak pembelaan mengetengahkan isu bahawa bekas Timbalan Perdana Menteri tidak menyedari sepenuhnya penggunaan cek YAB.

Sebaliknya, kata beliau pendakwaan menyatakan, Zahid mengetahui perkara itu dan menuding jari kepada Mazlina dalam usaha menjadikan bekas Setiausaha Eksekutif beliau sebagai kambing hitam untuk menanggung perbuatannya.

Hujah pendakwaan, pada awal 2016, wujud khabar angin bahawa Suruhanjaya Pencegahan Rasuan Malaysia (SPRM) mula menjalankan siasatan terhadap Zahid menyebabkan Mazlina diarah oleh tertuduh agar tidak menggunakan cek YAB untuk membayar bil kad kredit, sebaliknya bayaran dijelaskan secara tunai.

Memetik laporan Utusan hari ini, pihak pendakwaan menghujahkan agar Zahid dipanggil membela diri terhadap semua 47 pertuduhan melibatkan kesalahan rasuah, pecah amanah dan pengubahan wang haram dana YAB.

Raja Rozela memaklumkan pendakwaan berjaya membuktikan kes prima facie terhadap Presiden UMNO itu dengan mengemukakan keterangan saksi-saksi yang boleh dipercayai dan tidak goyah ketika sesi soal balas.

Pendakwaan menyatakan, Mazlina adalah saksi pendakwaan yang boleh dipercayai dan seorang yang konsisten bukan sahaja ketika disoal balas oleh pembelaan, malah sewaktu sesi pemeriksaan utama dan pemeriksaan semula.

Beliau berhujah, selaku saksi utama pendakwaan, Mazlina secara tegas menyatakan beliau mematuhi arahan Zahid pada setiap masa termasuk berhubung isu penggunaan cop tanda tangan yang hanya dibenarkan untuk pembayaran kad kredit.

Menurut pendakwaan, sebagai pegawai tentera terlatih dan sentiasa menerima dan menurut arahan, Mazlina menjalankan tugas sebaik mungkin mengendalikan kewangan Zahid, tidak mungkin beliau melanggar arahan secara terus daripada tertuduh.

Pendakwaan menghujahkan, jika sekalipun beliau cuai mengendalikan pembayaran kad kredit tertuduh, tiada sedikitpun bukti yang boleh mengaitkan niat jahat terhadap Zahid sejak beliau berkhidmat selama tujuh tahun bermula 2011.

Sehubungan itu, pendakwaan menghujahkan, keterangan Mazlina perlu diterima oleh mahkamah kerana beliau merupakan individu yang bertanggungjawab mengendalikan urusan cek milik YAB.

Penghujahan di hadapan Hakim Datuk Collin Lawrence Sequerah bersambung Rabu ini.

Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik YAB.

Presiden UMNO itu didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.

Kesalahan mengikut Seksyen 409 Kanun Keseksaan itu didakwa dilakukan antara 13 Januari 2014 dan 11 Januari 2016.

Bagi lapan pertuduhan rasuah, Ahli Parlimen Bagan Datuk itu dituduh menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn. Bhd.

Suapan itu sebagai dorongan kepadanya atas kapasiti selaku Menteri Dalam Negeri pada ketika itu untuk membantu syarikat terbabit mendapatkan projek MyEG, membekalkan cip pasport serta menyediakan perkhidmatan pusat sehenti di Pakistan dan Nepal.

Pertuduhan dikemukakan di bawah Seksyen 16(a) Akta SPRM 2009 yang memperuntukkan hukuman penjara sehingga 20 tahun dan denda tidak kurang daripada lima kali nilai suapan atau RM10,000 mana lebih tinggi, jika disabitkan kesalahan.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 2016 dan 2018.

Beliau didakwa mengikut Seksyen 4(1)(a) Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dipenjarakan sehingga 15 tahun dan denda tidak kurang daripada lima kali ganda jumlah atau nilai hasil aktiviti haram atau RM5 juta, mana lebih tinggi jika sabit kesalahan.


Puak Sulu sekali lagi dapat perintah sita dua anak syarikat Petronas

Mahkamah Luxembourg mengeluarkan perintah sita baharu kepada dua anak syarikat Petronas susulan tuntutan daripada waris kumpulan Sulu untuk menguatkuasakan anugerah AS$15 bilion yang mereka peroleh terhadap aset kerajaan Malaysia.

Dalam dokumen mahkamah daripada peguam waris Kumpulan Sulu, mereka memohon untuk menguatkuasakan anugerah AS$14.9 bilion yang diberikan kepada mereka oleh mahkamah timbang tara Perancis tahun lalu.

Timbang tara berkenaan adalah berhubung tuntutan waris kumpulan itu terhadap Malaysia mengenai hak penguasaan kawasan yang dikatakan dimeterai pada zaman kolonial, menurut dokumen yang dilihat Reuters.

Pada 30 Januari lalu, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said dilaporkan berkata Mahkamah di Luxembourg memutuskan untuk menarik balik perintah sekatan ‘saisie arrêt’ yang dimohon oleh individu yang mendakwa sebagai ‘waris’ kumpulan Sulu.

Menurut Azalina dalam kenyataan pada 24 Januari lalu, Mahkamah Daerah Luxembourg mengetepikan perintah sekatan yang dimohon kumpulan itu pada 11 Julai 2022.

“Malaysia kini mencabar Perintah Exequatur ex-parte di hadapan Mahkamah Rayuan Luxembourg,” kata Azalina.

Pada 5 Februari lalu, seorang individu, yang mendakwa waris keturunan Dayang Dayang Piandao – seorang puteri dan antara pentadbir Kesultanan Sulu pada 1936 – mendedahkan ada pemimpin yang terlibat dalam pertikaian dan tuntutan Sulu memainkan peranan dalam peristiwa pencerobohan pengganas di Lahad Datu, 10 tahun lalu.

Datu Omar Ali Datu Bachtiyal, mendakwa sebelum tragedi Tanduo,di Sabah, beliau didatangi individu mengaku Sultan Sulu, sekitar 2008 dan 2009 untuk mengajaknya berjuang menuntut Sabah daripada Malaysia, namun menolak sekeras-kerasnya rancangan itu.

Tanpa menamakan siapa dalam kumpulan membuat tuntutan itu bersama individu yang merancang pencerobohan berkenaan, beliau mengakui terkejut setelah mengetahui rancangan itu diteruskan beberapa tahun kemudian.

Tragedi itu berlaku pada Februari 2013 apabila sekumpulan 100 pengganas Sulu dari selatan Filipina, mendarat di pantai Kampung Tanduo sehingga mencetuskan pertempuran berdarah.

Seramai 10 anggota pasukan keselamatan terkorban, manakala sekurang-kurangnya 68 pengganas Sulu berjaya ditembak mati dalam insiden itu.

Setelah tragedi hitam itu berakhir, Tanduo dijadikan kem tentera pada 15 Mac 2013 di bawah Kawasan Keselamatan Khas Pantai Timur Sabah (ESSCOM), atas usaha kerajaan memantau anasir jahat, khususnya memastikan insiden Tanduo tidak berulang.

Kumpulan Sulu sebelum ini dilaporkan mengambil tindakan undang-undang ke mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.

Pada 28 Februari 2022, penimbang tara, Dr Gonzalo Stampa dilapor telah memberikan ‘final award’ kepada pihak yang menuntut sebanyak AS$14.92 bilion.

Bagaimanapun, Mahkamah Perancis telah menangguhkan penguatkuasaan ‘final award’ yang diberikan Stampa di Perancis sementara menunggu keputusan kehakiman tindakan Malaysia untuk mengetepikannya.

Tindakan Malaysia itu atas dasar bahawa penguatkuasaan berkenaan mungkin mengancam kedaulatan Malaysia ke atas wilayah Sabah.


RON97 turun lima sen

Harga runcit petrol RON97 akan turun lima sen mulai tengah malam ini daripada RM4.55 kepada RM4.50 seliter manakala bagi RON95 dan diesel kekal tidak berubah untuk minggu ini dari 4 hingga 10 Ogos.

Kementerian Kewangan (MOF), dalam satu kenyataan hari ini, berkata bagi melindungi pengguna daripada kesan kenaikan harga minyak global, RON95 dan diesel masing-masing kekal pada RM2.05 seliter dan RM2.15 seliter walaupun harga pasaran sebenar kedua-dua produk itu telah meningkat melebihi harga siling semasa.

MOF berkata harga ditetapkan berdasarkan harga runcit mingguan produk petroleum mengikut formula Mekanisme Harga Automatik (APM).

“Kerajaan akan terus memantau trend harga minyak mentah global dan mengambil langkah sewajarnya untuk memastikan kebajikan dan kesejahteraan rakyat terus terjaga,” katanya. – Bernama


PH pun ada ‘virus’, syok bercakap saja, kata ahli MT UMNO

Ahli Majlis Tertinggi (MT) UMNO Datuk Seri Ahmad Shabery Cheek hari ini (19 Januari 2023) menyerang balas pemimpin Pakatan Harapan (PH) sambil menyifatkan gabungan itu turut dijangkiti ‘virus’ yang belum mempunyai penawarnya.

Pada masa sama, beliau yang juga bekas Menteri Pertanian dan Industri Asas Tani kerajaan Barisan Nasional (BN) sebelum ini, turut berkias dengan mengingatkan PH berkaitan hubungan kerjasama di dalam Kerajaan Persekutuan yang dibentuk sekarang.

Beliau memberi peringatan itu sebagai mengulas kenyataan dua pemimpin PH – Timbalan Pengerusi DAP Pulau Pinang, P Ramasamy, dan Ahli Parlimen PKR Pasir Gudang, Hassan Karim – yang menyerang UMNO serta presidennya Datuk Seri Ahmad Zahid Hamidi, secara terbuka, sedangkan PH dan BN telah bekerjasama membentuk kerajaan.

Menurut Ahmad Shabery sifat kerajaan PH yang memerintah negara selama 22 bulan sebelum ini iaitu mengkritik sesama parti sendiri secara terbuka, masih berlaku sekarang ini dan tidak dapat dibendung.

“Virus yang menyerang kerajaan PH 22 bulan dulu ialah suka mengata sesama sendiri secara terbuka. Tak jumpa jalan saluran dalaman.

“Virus begini belum ditemui vaksin. Semasa pembangkang siapa pun boleh bercakap dan syok bercakap. Tak payah disiplin.

“Jadi kerajaan susah sikit. Sebab orang nak tengok bila Ringgit nak sama seperti 2018, bila pasaran saham nak melonjak semula seperti sebelum 2018, bila pelabur datang berduyun2 seperti dulu.

“Berapa tinggi pulak dividen Tabung Haji, LTAT, ASB dan lain-lain. Paling susah fasal ayam dan telur,” katanya dalam kenyataan hari ini.

Shabery turut mengingatkan mereka bahawa kerjasama yang terjalin antara PH dan BN adalah ibarat jambatan besi yang menggunakan banyak skru dan bukannya jambatan konkrit.

“Susah semua ni. Kena ada formula yang betul dan kena kerja kuat kurang cakap. Bukan cari pasal dengan rakan2 yang sama2 dalam kerajaan. Jambatan segera pakai besi. Banyak skru. Kalau tercabut, cepatlah runtuh. Nak buat yang konkrit makan masa,” katanya lagi.

Sebelum ini, Ramasamy yang juga Timbalan Ketua Menteri Pulau Pinang II menyifatkan Zahid yang kini Timbalan Perdana Menteri daripada UMNO, sebagai ‘albatross’ atau ‘pembawa masalah yang menjadi penghalang’ yang bukan sahaja melingkari leher UMNO, tetapi juga PH.

Ramasamy percaya usaha UMNO untuk berubah juga akan melalui jalan sukar selagi imej korupsi yang melingkari parti itu tidak dibersihkan dan malangnya, Zahid selaku teraju parti sendiri dilihat sebagai pemimpin paling terkesan dengan imej korup itu.

Hassan yang juga seorang peguam turut menyerang UMNO dan Zahid apabila menyifatkan parti itu adalah sekumpulan penjenayah yang terlibat dengan rasuah dan pecah amanah.

“TPM1 (Zahid) sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie,” katanya dalam kenyataan di Facebooknya.

“BN-UMNO dari kelompok kes jenayah rasuah dan pecah amanah ini boleh diibaratkan sebagai virus yang sedang menjangkiti Perdana Menteri Anwar Ibrahim, Parti Keadilan Rakyat dan Pakatan Harapan.

“Tiada vaksin untuk menawar racun toksik ini. Jalan kesudahannya mungkin maut dan mati,” kata Hassan.


Laporan isu Batu Puteh, Batuan Tengah dan Tubir Selatan siap

Laporan akhir Pasukan Petugas Khas Semakan Undang-undang Kes Kedaulatan Batu Puteh, Batuan Tengah dan Tubir Selatan dijangka akan dibentangkan kepada Jemaah Menteri bulan depan, sebagaimana keputusan Jemaah Menteri pada 29 Okt tahun lepas.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata laporan setebal 500 muka surat itu telah diterimanya daripada Pengerusi Pasukan Petugas Khas, Tan Sri Mohamed Apandi Ali.

Katanya penyerahan laporan berkenaan turut disaksikan pegawai-pegawai kanan kementerian dan jabatan berkepentingan antaranya Kementerian Luar Negeri, Kementerian Alam Sekitar dan Air, Jabatan Peguam Negara dan Majlis Keselamatan Negara.

“Laporan akhir itu merupakan suatu laporan yang bersifat bebas (independent) berasaskan pandangan dan pendapat pakar hasil analisis, penelitian dan pemerhatian Pasukan Petugas Khas sepanjang hampir sembilan bulan tempoh pelaksanaan iaitu mulai 9 November 2021 hingga 30 Ogos 2022.

“Syor opsyen-opsyen terbaik kerajaan mengenai hala tuju berhubung kes berkenaan yang dijelaskan melalui laporan khas ini adalah susulan keputusan kerajaan untuk tidak meneruskan Permohonan Semakan dan Permintaan Tafsiran di International Court of Justice (ICJ), The Hague Belanda pada tahun 2018 terhadap keputusan penghakiman ICJ pada tahun 2008,” katanya dalam kenyataan di sini hari ini.

Wan Junaidi berkata pelaksanaan Pasukan Petugas Khas merupakan komitmen kerajaan untuk memastikan kedaulatan negara sentiasa terjamin dan menjadi keutamaan.

“Lanjutan daripada ini, syor-syor Pasukan Petugas Khas akan diteliti secara mendalam dan terperinci dari semua aspek agar sebarang tindakan susulan Kerajaan berkaitan isu ini memberikan impak yang positif kepada negara,” katanya.

Terdahulu beliau berkata laporan akhir berkenaan telah dibentangkan kepada Jawatankuasa Pemantauan yang dipengerusikannya setelah dimuktamadkan pada 22 Ogos lepas. – Bernama


Selamatkah minum air hujan?

Air adalah komponen penting untuk tubuh manusia maka tidak hairan 60 peratus daripada badan kita terdiri daripada air.

Tubuh mengalami proses kehilangan air melalui pelbagai proses seperti berpeluh dan minum air setiap hari membantu menggantikan kehilangan cecair dan menjaga tubuh tetap sihat dan berfungsi dengan baik.

Sumber air boleh ditemui daripada pelbagai punca dan paling penting ia bersih dan selamat untuk diminum. Namun adakah air hujan selamat diminum?

Pertanyaan ini barangkali relevan ketika ini memandangkan Malaysia kini mengalami musim hujan lebat.

Healthline melaporkan tindakan minum air hujan tidak salah dan tidak mendatangkan mudarat selagi ia bersih. Faktanya, masih ada masyarakat di dunia yang bergantung kepada air hujan sebagai sumber utama air minuman mereka.

Bagaimanapun terdapat kajian menunjukkan air hujan di seluruh dunia kini tidak lagi selamat untuk diminum kerana paras bahan kimia toksik yang dikenali sebagai PFAS melebihi garis panduan terkini.

PFAS, yang merujuk pada bahan perfluoroalkil dan polifluoroalkil, pada mulanya ditemui dalam pembungkusan, syampu atau alat solek tetapi kini telah merebak ke seluruh persekitaran, termasuk air dan udara.

Pencemaran PFAS memberi kesan negatif kepada sistem pertahanan badan, tetapi kesan keseluruhan terhadap kesihatan manusia dan ekologi masih tidak diketahui.

Saintis yang diketuai oleh Ian Cousins, seorang profesor Sains Alam Sekitar di Universiti Stockholm, telah menjalankan ujian bagi empat jenis PFAS dan menganalisis beberapa ukuran lain.

“Walaupun di kawasan terpencil dan tidak ramai penduduk seperti Antartika dan dataran tinggi Tibet, PFAS yang dicatatkan adalah melebihi paras garis panduan,” kata Cousins dalam kajian yang diterbitkan minggu lepas.

Sebahagiannya mempunyai kaitan dengan garis panduan tahap PFAS, yang telah menurun dengan ketara di banyak negara. Sebagai contoh, nilai garis panduan air minuman yang baru dikeluarkan Agensi Perlindungan Alam Sekitar (EPA) Amerika Syarikat untuk PFA penyebab kanser tertentu ialah 37.5 juta lebih kecil daripada standard sebelum ini.

Ia dilakukan selepas mendapati bahan kimia berkenaan berupaya menjejaskan tindak balas imun kanak-kanak terhadap vaksin.

Walaupun terdapat teknologi pembersihan yang boleh membantu membuang bahan kimia ini, ia memerlukan kos yang tinggi dan tidak akan dapat mengekstrak PFAS yang mencukupi untuk memenuhi had keselamatan baharu.

Cousins berkata tidak banyak yang boleh dilakukan kecuali menunggu selama beberapa dekad.

“Ia akan perlahan-lahan mencairkan ke lautan. Kita juga boleh menghentikan larut lesap dari tapak pelupusan sampah lama (dengan menutup tapak pelupusan sampah dan merawat bahan larut lesap) dan memastikan sisa lama dibakar pada suhu tinggi,” katanya.


Kritikan bekas ahli tak relevan, UMNO kekal kuat: MB Perak

Ahli akar umbi tidak perlu mendengar dan terpengaruh dengan kritikan bekas ahli yang sudah tidak bersama dengan UMNO lagi, kata Datuk Seri Saarani Mohamad.

Menteri Besar Perak itu berkata bekas ahli UMNO dibuang parti dan dikenakan tindakan yang banyak membuat kritikan kebelakangan ini sebagai tidak relevan dan digesa supaya tidak mencampuri urusan parti.

“Agak sukar apabila ketika ini orang di luar UMNO yang banyak bercakap mengenai parti ini. Kalau sudah bukan ahli UMNO, tak perlu masuk campur hal parti.

“Bukan bermakna kita sombong sampai tak dengar cakap orang lain. Tetapi janganlah ia menjadi satu proses mengadu domba dan provokasi. Tak perlu, tak perlu. Cukuplah dengan apa yang telah kita lalui selama ini.

“Terima kasihlah sebab ramai berminat untuk bercakap perkara yang berkaitan dengan UMNO, tetapi UMNO yang akan buat keputusan. Apa pun keadaannya, UMNO yang akan buat keputusan.

“Kepada mereka yang berada di luar UMNO, sama ada bekas ahli UMNO dan sebagainya, terima kasih saya ucapkan kerana masih lagi prihatin dan ada rasa cinta kepada UMNO,” katanya dipetik laporan BH.

Saarani yang juga Pengerusi UMNO Perak berkata demikian ketika diminta mengulas kenyataan dibuat Pemuda UMNO Perak, sayap itu enggan melayan sebarang kritikan yang dibuat bekas Ketua Pemuda UMNO, Khairy Jamaluddin, selepas dipecat daripada parti.

Beliau berkata, UMNO kini sudah berada di landasan betul dan biarlah segala kerosakan dalaman UMNO diperbaiki oleh kepemimpinan UMNO yang baharu.

“Perkara yang patut ditinggalkan, sudah ditinggalkan dan yang patut melalui pemutihan juga, sudah diputihkan.

“Jadi sekarang, biar kepemimpinan UMNO yang baharu memperbaiki segala kerosakan yang mungkin telah berlaku. Kita nak terus bergerak, melihat ke hadapan,” katanya.

Untuk rekod, Khairy sebelum ini dipecat parti sebelum pemilihan parti kerana hasratnya untuk mencabar jawatan Presiden UMNO tetapi sebaliknya jawatan tersebut tidak dipertandingkan.


Ke mana masa depan ekonomi orang Melayu?

Baru-baru ini,  majalah Forbes Asia menyenaraikan 50 individu terkaya Malaysia menggunakan maklumat pegangan saham dan kewangan yang diperoleh daripada keluarga dan individu, bursa saham, laporan tahunan dan daripada para penganalisis.

Kedudukan itu menyenaraikan kekayaan individu dan keluarga, termasuk yang dikongsi dalam kalangan saudara-mara. Syarikat swasta dinilai berdasarkan syarikat serupa yang didagangkan secara terbuka.

Mungkin ramai yang mengetahui pengasas kumpulan Kuok, Tan Sri Robert Kuok yang akan berusia 100 tahun pada Oktober ini masih menduduki tempat pertama orang terkaya di Malaysia, kedudukan yang dipegangnya selama lebih suku abad dengan jumlah kekayaan AS$11.8 bilion.

Daripada 50 individu yang disenaraikan, hanya tiga orang Melayu yang tersenarai iaitu tokoh korporat, Tan Sri Syed Mokhtar Al-Bukhary; pemilik Weststar Aviation Services Sdn Bhd (WAS), Tan Sri Dr Syed Azman Syed Ibrahim dan tokoh perbankan terkemuka negara, Tan Sri Azman Hashim.

Hakikatnya,  kaum bumiputera atau kaum Melayu dikatakan masih lagi mundur terutamanya dalam aspek ekonomi walaupun pelbagai inisiatif, dasar, polisi dan agensi diwujudkan bagi membantu golongan ini.

Menurut data Jabatan Statistik Malaysia, selama 10 tahun berturut (2007 hingga 2016) kadar pendapatan isi rumah kasar penegah bagi kaum Melayu adalah yang paling rendah diikuti India dan Cina. Data ini menjadi titik pandang bagaimana kaum majoriti di Malaysia ini menduduki tangga paling rendah dalam aspek pendapatan.

Ramai yang berkata, data pendapatan kekayaan mengikut kaum adalah bersifat perkauman, namun ianya adalah sangat perlu kerana dalam jangka waktu panjang, pendapatan kaum ini mampu menimbulkan ketegangan kaum akibat ketidakseimbangan yang berlaku.

Dalam pengajian polisi, diskriminasi positif bertujuan untuk mengimbangi semula jarak dan ketidaksamaan dalam kalangan etnik dan bangsa bagi tujuan membantu golongan tertentu yang sebelum ini didiskriminasikan.

Di Malaysia, polisi khusus membantu Melayu wujud disebabkan dasar pecah perintah penjajah yang meleyakkan kaum Melayu di perkampungan dan terlibat dengan sektor kurang produktif; kerja teruk ‘bagai nak mati’ hasilnya cuma sedikit berbanding dengan kaum Cina yang diletakkan di kawasan bandar yang terlibat dengan sektor perkhidmatan berproduktif tinggi.

Dalam konteks ini, orang ramai mengharapkan kerajaan untuk menumpukan usaha untuk meningkatkan pendapatan rakyat sebagai penyelesaian jangka panjang bagi isu kos sara hidup yang semakin membebankan ketika ini.

Ini kerana kos sara hidup tidak menjadi masalah kepada isi rumah dan sesebuah negara jika kadar pendapatan meningkat lebih tinggi berbanding dengan inflasi.

Tetapi pada hari ini ekonomi Malaysia mengalami keadaan sebaliknya iaitu kadar pendapatan isi rumah bertumbuh lebih perlahan berbanding inflasi terutamanya bagi golongan M40 dan B40.

Hasil kaji selidik yang dijalankan oleh Endeavour-MGC yang disiarkan di akhbar ini dan Astro Awani baru-baru ini juga memperlihatkan rakyat mahu Kerajaan Perpaduan pimpinan Datuk Seri Anwar Ibrahim disaran memberikan keutamaan paling tinggi terhadap usaha mengurangkan inflasi dan menjana pertumbuhan ekonomi.


Markas PAS di Melewar ulangi episod 1998, rakyat bersolidariti bersama Muhyiddin

Pada 1998 dahulu, Pusat Tarbiah PAS di Taman Melewar menjadi tempat Datuk Seri Anwar Ibrahim mendapatkan sokongan PAS untuk menghimpunan rakyat menentang kezaliman sebaik dipecat jawatan Timbalan Perdana Menteri.

Malam tadi, Tan Sri Muhyiddin Yassin yang kini menjadi sasaran kerajaan campuran dipimpin Perdana Menteri, Anwar yang pernah dizalimi dahulu juga berhimpun bersama-sama rakyat di Taman Melewar bagi melawan kezaliman dilakukan Pakatan Harapan (PH)-Barisan Nasional (BN).

Himpunan rakyat menentang kezaliman berulang pada malam ini di Dewan Dato’ Fadzil Noor, bagi menyatakan solidariti kepada Pengerusi Perikatan Nasional (PN) yang juga Presiden Bersatu, Tan Sri Muhyiddin Yassin yang akan didakwa di Mahkamah Kuala Lumpur, esok.

Naib Presiden PAS, Datuk Idris Ahmad menegaskan apa yang berlaku pada hari ini untuk melindungi pentadbiran kerajaan PH-BN.

Menurut beliau, kehadiran pada malam ini ramai anak-anak muda.

“Adakah kita boleh terima tuduhan mengatakan anak-anak muda tak ada pelajaran? Ini pandangan yang mereka letakkan kepada anak muda.

“Anak-anak muda menjadi pejaung medan TikTok, twitter dan Facebook dan menjadi benteng pertahanan.

“Insya-Allah anak-anak muda ini akan bayar pada pilihan raya negeri di enam buah negeri nanti,” katanya pada ceramah umum Selamatkan Negara dan Menentang Kezaliman di Taman Melewar malam tadi.

Ahli Parlimen Bagan Serai itu berkata, orang muda ada maruah ada harga diri dan tidak rela bersekongkol dengan nepotisme dan rasuah.

Beliau yang mengimbau suatu ketika dahulu berkata, dewan markas tabiah itu adalah dewan yang mencetuskan reformasi dan kebangkitan rakyat.

“Kita berdoa agar sistem kehakiman berjalan dengan baik dan Tan Sri diberi semangat untuk menghadapi cabaran,” ujarnya.

Sementara itu, Setiausaha Agung PAS, Datuk Seri Takiyudin Hassan menegaskan bahawa penjara boleh memenjarakan diri tetapi penjara tidak boleh memenjarakan roh dan semangat seseorang.

“Kita menyeru kepada seluruh rakyat Malaysia terutamanya penyokong Perikatan Nasional, jangan gusar, jangan bimbang, jangan takut, jangan kecewa kerana insya-Allah, Allah bersama kita. Teruskan berdoa,” katanya yang juga Ahli Parlimen Kota Bharu.

Selain Muhyiddin, turut berucap ialah Ketua Dewan Ulamak PAS Pusat, Datuk Ahmad Yahaya dan Setiausaha Agung Bersatu, Datuk Seri Hamzah Zainudin.


Perbicaraan Zahid: Peguam berhujah pertuduhan ‘penindasan berlebihan’

Presiden UMNO, Datuk Seri Ahmad Zahid Hamidi hadir dalam kes perbicaraannya hari ini di Mahkamah Tinggi yang melibatkan 47 pertuduhan berkait Yayasan Akalbudi, ia selepas ditangguhkan sebelum ini kerana masalah kesihatan dialaminya.

Zahid dilihat tiba di Mahkamah Tinggi Kuala Lumpur pada jam 8.20 pagi tadi dan terus memasuki kompleks mahkamah.

Prosiding yang berlangsung pada Isnin turut berhenti rehat beberapa kali, difahamkan bagi memberi rehat kepada Ahmad Zahid yang masih dalam proses pemulihan rawatan tulang belakang.

Dalam perbicaraan hari ini, peguambela mewakili Zahid, Hisyam Teh Poh Teik memberitahu mahkamah semua pertuduhan yang dihadapi anak guamnnya itu sebagai satu bentuk ‘penindasan berlebihan’.

Hisyam Teh juga mendakwa pendakwa raya menunjukkan ketidakadilan dengan memilih untuk mendakwa Zahid dengan jumlah pertuduhan sebegitu banyak.

Perkara itu dimaklumkan pada hujahan akhir perbicaraan membabitkan Zahid, 68, yang berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Tegas Hisyam Teh, undang-undang tidak membenarkan perkara itu berlaku malah beliau berkata Ahli Parlimen Bagan Datuk itu tidak perlu untuk diadili sekiranya berpandukan kepada tuduhan rasuah dan Akta Pencegahan Wang Haram Pencegahan Pembiayaan Keganasan dan Hasil Daripada Aktiviti Haram (AMLA) 2001.

Dalam hujahannya di hadapan Hakim Collin Lawrence Sequerah, Hisyam memberitahu pendakwa raya juga melakukan ketidak adilan prosedur dan melanggar Seksyen 51A (1) ( c ) Kanun Tatacara Jenayah.

Menurutnya, pihak pendakwaan sebenarnya boleh menjumpai banyak bukti yang memihak kepada tertuduh, contohnya:

– Bahawa maklumat yang didedahkan oleh tertuduh memberikan kekebalan kepada tertuduh dari pendakwaan sebagaimana yang diperuntukkan di bawah sub-seksyen 30 (7) Akta SPRM.

– Bahawa 31 cek berkenaan dengan caj (pengubahan wang haram) adalah dicop dan tidak ditandatangani secara peribadi oleh tertuduh.

– Bahawa penderma yang telah memberikan sumbangan telah mengatakan bahawa sumbangan yang mereka berikan semuanya dimaksudkan untuk tujuan amal atau keagamaan.

– Bahawa saksi atas tuduhan rasuah telah disahkan bahawa tidak ada unsur rasuah.

Menurut Hisyam lagi, pendakwa raya kini cuba menafikan tertuduh untuk mempertahankan imunitinya di bawah Seksyen 30 (7) Akta SPRM.

Justeru, pasukan pembelaan berpendapat pertuduhan mesti digugurkan kerana terdapat penyalahgunaan proses akibat terlalu banyak pendakwaan dan juga kerana ketidakadilan yang berlaku.

Kes tersebut dikendalikan Timbalan Pendakwa Raya Datuk Raja Rozela Raja Toran dengan pasukan pembelaan diketuai Hisyam.

Perbicaraan bersambung esok.


2,226 kes baharu, 8 kematian

Kementerian Kesihatan (KKM) memaklumkan sebanyak 2,226 jangkitan baharu Covid-19 dilaporkan di seluruh negara dalam tempoh 24 jam semalam (Khamis, 8 September 2022), meningkat sedikit berbanding 2,428 yang direkodkan pada Rabu.

Dua kluster baharu kumpulan berisiko tinggi dan pendidikan turut dikesan di Kuala Lumpur serta Selangor, semalam.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,799,663 kes, dengan 4,735,993 pesakit telah sembuh, termasuk 1,894 pesakit pulih semalam.

Daripada jumlah jangkitan baharu semalam, 1,596 kes melibatkan individu yang telah menerima suntikan dos penggalak vaksin Covid-19, diikuti 409 kes (penerima dua dos); 209 kes (individu tidak divaksinasi); dan 12 kes (individu yang belum lengkap divaksinasi).

KKM juga memaklumkan sehingga kini, sebanyak 27,400 kes masih aktif, meningkat sedikit berbanding 27,076 yang dicatat pada Rabu.

Jumlah itu termasuk, 26,045 pesakit yang masih menjalani kuarantin di rumah (25,650 pada Rabu); dan 14 ditempatkan di PKRC (18 pada Rabu).

Jumlah pesakit yang dirawat di hospital turun kepada 1,277 semalam, berbanding 1,341 pesakit pada Rabu, manakala 64 pesakit dimasukkan ke unit rawatan rapi (67 pada Rabu), dengan 38 daripadanya memerlukan alat bantuan pernafasan, kekal seperti pada Rabu.

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan lapan pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Tiga daripada kes kematian itu dilaporkan di Johor, masing-masing dua kes di Perak dan Terengganu (satu BID) serta satu kes di Sabah.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,270 kes, termasuk 7,709 kes BID.

KKM juga memaklumkan dua lagi kluster baharu Covid-19 dilaporkan semalam di Kuala Lumpur dan Selangor.

Kluster Jalan Bunga Tanjung dilaporkan di Titiwangsa, Kuala Lumpur membabitkan kumpulan berisiko tinggi seramai sembilan kes, manakala Kluster Jalan Dato Tabal dikesan di Hulu Selangor melibatkan pendidikan dengan tiga kes.

Sementara itu, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam, lebih 72.298 juta dos vaksin telah diverikan kepada peopulasi Malaysia, termasuk rakyat asing.

Daripada jumlah itu, 28,095,933 melibatkan dos pertama; 27,498,608 (dos kedua); 16,223,650 (penggalak pertama); dan 480,081 (penggalak kedua).


Polis siasat penganjur himpunan bendera hitam di Dataran Merdeka

Penganjur terlibat dalam himpunan bendera hitam di Dataran Merdeka hari ini berdepan siasatan pihak polis ia susulan tindakan kumpulan tersebut melanggar operasi standard (SOP) Perintah Kawalan Pergerakan (PKP) yang sedang dilaksanakan ketika ini.

Dianggarkan kira-kira 20 individu menyertai himpunan tersebut dan mengibarkan bendera hitam serta membawa patung mayat berbalut kain kafan sebagai tanda bantahan.

Ketua Polis Daerah Dang Wangi, Asisten Komisioner Mohamad Zainal Abdullah berkata, mereka yang terlibat akan dipanggil dalam masa terdekat untuk dikenakan kompaun.

“Melalui siasatan awal, kita sudah mengenal pasti tiga individu yang dipercayai bertindak sebagai penganjur perhimpunan tersebut,” katanya dalam kenyataan hari ini.

Jelasnya, kumpulan yang terdiri daripada 20 individu itu didapati mula berkumpul pada pukul 2.55 petang dengan membawa bendera hitam dan beberapa barangan lain.

Semasa himpunan itu berlangsung dilancarkan puisi sebagai bantahan kerana pihak terlibat yang gagal menangani Covid-19.

Kumpulan itu diketuai Sekretariat Solidariti Rakyat yang merupakan gabungan parti politik iaitu Parti Ikatan Demokratik Malaysia (MUDA), Parti Pejuang, AMANAH dan PKR.

Pasukan Pemantauan Pematuhan SOP PKP diketuai Superintendan Naazron Abdul Yusoff telah ke lokasi perhimpunan dan mengarahkan kumpulan itu bersurai.

Tiada sebarang kejadian yang tidak diingini berlaku di lokasi perhimpunan tersebut


Bermula September, boleh bayar tol guna kad bank

Sistem Kutipan Tol Secara Pembayaran Terbuka dijangka bermula September ini melibatkan 12 lebuh raya di seluruh negara.

Menteri Kerja Raya, Datuk Seri Alexander Nanta Linggi berkata sistem baharu itu bagi memudahkan proses pembayaran tol untuk pengguna lebuh raya.

Katanya, ia membolehkan pengguna membayar tol menggunakan kad debit dan kredit untuk memudahkan serta melancarkan laluan di plaza tol.

“Sistem Kutipan Tol Secara Pembayaran Terbuka yang diperkenalkan ini adalah sebagai satu daripada usaha dan inisiatif kerajaan yang komited dalam peralihan ke arah pelaksanaan sistem kutipan tol secara Multi-Lane Fast Flow (MLFF) yang dijangka dapat direalisasikan secara berperingkat menjelang 2024,” katanya.

Beliau berkata demikian pada Majlis Perasmian pembukaan Fasa dua Lebuhraya Sungai Besi-Ulu Kelang (SUKE) di Plaza Tol Alam Damai, Kuala Lumpur, hari ini.

Menurutnya, pelaksanaan sistem tersebut di semua lorong tol pula akan dijalankan secara berperingkat di setiap plaza tol mengikut kesesuaian.

Tambahnya, kesemua plaza tol di Lebuhraya SUKE direka dengan mengambil kira pelaksanaan MLFF tersebut.

Sistem baharu itu membabitkan Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Sungai Besi (BESRAYA), Lebuhraya Baru Pantai (NPE), Jambatan Pulau Pinang (JPP) dan Lebuhraya Butterworth-Kulim (BKE).

Selain itu, lebuhraya lain terlibat ialah Lebuhraya Damansara-Puchong (LDP), Lebuhraya Skim Penyuraian Trafik Kuala Lumpur Barat (SPRINT), Lebuhraya Shah Alam (KESAS), Terowong SMART, Lebuhraya Kuala Lumpur-Putrajaya (MEX) dan Lebuhraya Duta-Ulu Klang (DUKE).


Majlis Peguam serah memorandum kecam intimdasi terhadap badan kehakiman

Satu memorandum diserahkan Majlis Peguam kepada wakil kerajaan bagi menuntut kebebasan terhadap badan kehakiman susulan intimidasi yang dihadapi institusi perundangan negara itu oleh pihak berkuasa.

Memorandum tersebut diserah Presiden Majlis Peguam Malaysia, Karen Cheah Yee Lynn kepada Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin semasa Perhimpunan Untuk Kebebasan Badan Kehakiman pagi tadi, ia antara lain membidas tindakan Suruhanjaya Pencegahan Rasuah Malaysia (SPRM) menyiasat Hakim Mahkamah Rayuan, Datuk Nazlan Mohd Ghazali.

Nazlan merupakan hakim yang mensabitkan Datuk Seri Najib Razak dalam kes berkaitan SRC International Sdn Bhd yang dibicarakan di Mahkamah Tinggi.

“Terima kasih atas kerjasama dan maaf atas kesulitan dan kepayahan yang berlaku.

“Saya akan serahkan pada Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dan Perdana Menteri. Semoga keadilan kehakiman terus ditegakkan,” kata Mas Ermieyati selepas menerima memorandum berkenaan.

Dianggarkan lebih 500 peserta Perhimpunan Untuk Kebebasan Badan Kehakiman anjuran Majlis Peguam berhimpun di Padang Merbok, sejak jam 9 pagi dan dijadualkan berarak ke Bangunan Parlimen pada jam 10 pagi.

Bagaimanapun, selepas lebih 30 minit pihak penganjur membuat rundingan bersama polis, mereka masih tidak dibenarkan lalu.

Sebahagian besar peserta berkenaan kemudian cuba menggunakan laluan lain untuk ke Bangunan Parlimen, namun masih dihalang polis sehingga menyebabkan berlaku provokasi antara peserta dengan polis.

Peserta perhimpunan kemudian kembali berhimpun di tapak letak kereta Padang Merbok selepas Unit Tempur Ringan (LSF) Polis Diraja Malaysia (PDRM) tiba.

Ketika berhimpun semula, peserta dilihat melaungkan perkataan ‘bebas kehakiman’ sambil terus memegang sepanduk ditulis ‘Jom Jalan For Judicial Independence’, ‘Get Ready Walk Steady’ dan Pertahan Kebebasan Kehakiman.

Perarakan itu bertujuan menyuarakan rasa tidak puas hati mereka berhubung intimidasi terhadap badan kehakiman.

Peguam mengundi ketika mesyuarat agung luar biasa menyokong resolusi Badan Peguam yang mengecam siasatan SPRM terhadap Nazlan.

Turut dilihat hadir pada perhimpunan itu, Pengerusi Jawatankuasa Majlis Peguam, Roger Chan; bekas Presiden Majlis Peguam, Datuk Ambiga Sreenevasan dan Ahli Parlimen Sungai Buloh, R Sivarasa.


Tumpu pembaharuan Parlimen, tak terganggu cakap-cakap dibubar

Tan Sri Azhar Azizan Harun tidak terganggu dengan cakap-cakap mengenai pembubaran Parlimen, sebaliknya terus menumpukan perhatiannya kepada pembaharuan Dewan Rakyat.

“Anggaplah Parlimen akan diteruskan sehingga ia tamat secara semula jadi pada 16 Julai.

“Jika kita mempunyai itu sebagai andaian, kita mempunyai kira-kira 10 bulan lagi atau lebih,” kata Yang Dipertua Dewan Rakyat dalam wawancara khas dengan The Star baru-baru ini.

Azhar berkata beliau ingin memperkukuh penggunaan atau memanfaatkan Jawatankuasa Pilihan Khas yang beroperasi secara “sepenuhnya sekarang”.

“Kami mempunyai sekretariat mini untuk setiap Jawatankuasa Pilihan Khas dan kesemua mereka telah bersidang dengan agak kerap,” katanya.

Beliau berkata jawatankuasa ini telah diterima baik oleh penjawat awam dan juga kementerian dan masing-masing telah memberikan kerjasama sepenuhnya.

“Saya ingin mengukuhkannya lagi dalam tempoh 10 bulan akan datang supaya ia akan beroperasi pada tahap yang bermakna, bukan hanya pada peringkat politik.

“Maknanya, ada analisis dasar, apa yang kerajaan akan buat, ada kritikan membina, input. Jadi itu adalah hubungan yang bermakna. Saya ingin melakukannya,” katanya menurut akhbar berbahas Inggeris itu hari ini.

Beliau juga ingin melihat pembentangan dan kelulusan Akta Perkhidmatan Parlimen, yang bertujuan memberi kuasa autonomi kepada Dewan Rakyat untuk menentukan dasar dan pentadbirannya sendiri.

“Jadi kami sedang mengusahakan butiran mengenai apa yang perlu dilakukan. Jika kita mempunyai 10 bulan, saya ingin melihat perkara itu dibentangkan dan diluluskan kerana ia akan memberi kawalan kepada Parlimen mengenai bajet dan juga kakitangannya sendiri,” katanya.

Pada 3 Jun, Jemaah Menteri pada dasarnya bersetuju dengan cadangan reformasi Parlimen, termasuk pengenalan semula Akta Perkhidmatan Parlimen.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata Parlimen akan menikmati autonomi yang lebih besar berikutan usaha memulihkan Akta Perkhidmatan Parlimen, yang telah dimansuhkan pada 1993.

Sementara itu, Azhar berkata pindaan kepada Akta Dewan Parlimen (Keistimewaan dan Kuasa) 1952 dan draf Kod Etika Ahli Parlimen juga diperlukan.

Ditanya mengenai tingkah laku ahli Parlimen tertentu dalam Dewan, beliau berkata secara umumnya majoriti ahli Dewan Rakyat tahu bagaimana untuk menjaga tingkah laku sendiri.

“Saya rasa semua ahli Parlimen tahu tugas mereka dan mereka tahu bagaimana untuk menjaga tingkah laku. Tetapi kadang-kadang, sudah tentu, naratif atau minat politik mengatasi isu yang dihadapi,” katanya.

“Jika anda bercakap tentang kelakuan tidak sopan, kami duduk selama kira-kira lapan hingga 10 jam sehari. Jika dilihat di Youtube, sudah tentu terdapat lebih kurang tiga hingga lima minit pertelingkahan.

“Kadang-kadang orang hanya melihat tiga hingga lima minit dan mereka mengatakan terdapat kelakuan tidak sopan, mengabaikan baki sembilan jam yang kelakuan baik.

“Jadi, jangan kita ‘menyapu cat dengan berus besar’, ia tidak bagus.

“Tetapi mesej saya ialah: Lihat, kita semua berada di Dewan Rakyat, kita sepatutnya berurusan dengan kepentingan dan dasar negara, jadi mari kita lakukan itu, mari kita kurangkan politik dalam perbahasan kita,” katanya.

Mengenai kerja-kerja pengubahsuaian di kawasan Parlimen, Azhar berkata kerja-kerja pengubahsuaian masih dijalankan.

“Pengubahsuaian ini sebenarnya telah dirancang dan diluluskan sebelum Pilihan Raya Umum Ke-14.

“Salah satu pengubahsuaian utama ialah tempat letak kereta, di mana idea di sebaliknya sudah tentu untuk mempunyai tempat letak kereta berbumbung, untuk memenuhi keperluan orang ramai, penjawat awam, wartawan dan kementerian berkaitan,” katanya sambil menambah bahawa pengubahsuaian akan dilakukan di bangunan menara utama, dewan sementara dan galeri Parlimen.

Azhar yang memakai baju batik ketika temu bual berkata, terdapat sambutan yang baik daripada semua pihak untuk memakai batik pada hari Khamis.

“Malah, saya rasa lebih 70 peratus ahli Parlimen akan memakai batik. Jadi sambutan yang amat menggalakkan dan ia perlu diteruskan kerana ia adalah salah satu pakaian kebangsaan kita,” katanya.

Pada 11 Oktober tahun lepas, Wan Junaidi membentangkan usul mengenai perkara itu di Dewan Rakyat yang diterima dan ahli Parlimen kini mempunyai pilihan untuk memakai batik setiap Khamis sebagai tanda sokongan kepada industri tempatan.


Lokman yakin Zahid sebagai PM baharu takkan biar duduk dalam penjara

Selepas berdepan pertuduhan di mahkamah kerana mengkritik Perdana Menteri (PM) Datuk Seri Ismail Sabri dan terbaharu dikenakan tindakan saman, Datuk Lokman Noor Adam mengharapkan Presiden UMNO akan dapat menjadi PM baharu selepas pilihan raya umum ke-15 (PRU-15) nanti.

Lokman yang juga bekas Ahli Majlis Tertinggi UMNO itu berkata tidak gentar berdepan tindakan yang sedang dihadapinya kerana mengkritik Ismail Sabri kerana jika Zahid dapat menjadi PM, tidak mungkin akan membiarkan dirinya meringkuk dalam penjara nanti.

“Kalau dia nak penjarakan kita pun makan masa, kalau masuk penjara pun setahun dua tahun, Barisan Nasional menang, kita akan ada Perdana Menteri yang baharu

“Takkan PM yang baharu Datuk Seri Ahmad Zahid Hamidi kalau diizinkan Allah nak biarkan saya duduk dekat penjara, betul tak?” kata semasa bersiaran langsung dalam Facebook semalam.

Lokman semalam dilaporkan media disaman Ismail Sabri kerana memuat naik video mengandungi kenyataan berniat jahat, fitnah dan tidak benar terhadapnya.

Ismail Sabri, 62, yang juga Naib Presiden UMNO, selaku plaintif memfailkan saman itu atas kapasiti peribadinya menerusi Tetuan Kesavan pada Khamis lalu (8 September), dengan menamakan Lokman, 49, sebagai defendan.

Untuk rekod, Lokman juga didakwa di Mahkamah Sesyen Kuala Lumpur atas dua tuduhan membuat hantaran jelik terhadap kerajaan dan Ismail Sabri.

Mengikut kertas pertuduhan, Lokman membuat dan memulakan penghantaran bersifat jelik menggunakan Facebook atas nama profil ‘Lokman Noor Adam Official’ dengan niat untuk menyakitkan hati, pada jam 11.16 malam dan 10.28 malam, 20 dan 22 Ogos lalu.

Oleh itu, Lokman sebagai orang kena saman (OKS) melakukan kesalahan mengikut Seksyen 233 (1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama.

Jika disabitkan kesalahan, OKS boleh didenda maksimum RM50,000 atau penjara maksimum setahun atau kedua-duanya, selain didenda selanjutnya RM1,000 bagi setiap hari kesalahan itu diteruskan selepas sabitan.

Bagaimanapun, Lokman, 49, mengaku tidak bersalah selepas tuduhan itu.

Berhubung pertuduhan dihadapinya tersebut, Lokman juga menggesa supaya Zahid segera mengambil tindakan sekiranya tidak mahu menerima nasib sama sepertinya yang sedang berdepan tindakan di mahkamah kerana mengkritik Ismail Sabri ketika ini.

“Kita harapkan dia bertindak sebelum dia pun menerima nasib yang sama macam kita… kita harap lah,” katanya lagi.


PRN: PMX minta rakyat Pulau Pinang teruskan sokong DAP dan PH

Perdana Menteri Datuk Seri Anwar Ibrahim hari ini meminta rakyat Pulau Pinang terus memberikan peluang kepada pemimpin Pakatan Harapan (PH) Pulau Pinang untuk memerintah negeri itu.

Beliau berkata dengan hubungan baik antara beliau dan Ketua Menteri Cow Kon Yeow, tentunya beliau di peringkat Kerajaan Pusat akan sentiasa membantu Pulau Pinang dalam menyelesaikan apa sahaja masalah yang timbul, menurut laporan Bernama.

“Pulau Pinang kena bagi orang cerdik perintah, saya ingin terangkan bahawa kita kena faham betul-betul. Dulu ada orang kata kalau Anwar perintah habis orang Melayu (dan) tutup habis sekolah agama. Dulu masa kempen orang kata bila Anwar jadi Perdana Menteri tudung semua tak boleh pakai, habis ini (orang-orang pakai tudung) apa.

“Jadi saya minta Pulau Pinang terus kukuh (di bawah PH), saya berhubung rapat dengan Ketua Menteri, apa yang boleh Kerajaan Pusat selesaikan kita bantu selesaikan, apa yang perlu negeri selesaikan, negeri selesai,” katanya.

Beliau berkata demikian ketika berucap pada sesi ramah mesra bersama warga Balik Pulau di pasar malam di perkarangan Masjid Daerah Barat Daya hari ini.

Mengulas lanjut, Anwar juga menafikan dakwaan bahawa beliau tunduk dengan DAP dalam menjalankan urusan-urusan pentadbiran negara.

Katanya beliau juga tidak boleh ‘dibeli’ oleh mana-mana pihak seperti dakwaan pihak tertentu.

“Betul DAP ini kawan kita, kita bagi jawatan dekat dia, tapi bos siapa dia, hang ingat aku bodoh.

“Anthony Loke Menteri Pengangkutan, dia ikut dasar bawa ke Jemaah Menteri, Perdana Menteri setuju baru jalan, saya ni kalau hampa maki macam mana pun, tetapi nak beli Anwar Ibrahim tak boleh,” katanya.

Sementara itu, Anwar berkata beliau akan meneruskan reformasi negara dengan mengubah negara ini ke arah kebaikan, dengan sedaya upaya.

“Enam bulan pertama ini, depa tanya Anwar buat apa kerja…saya nak bagitahu saya buat kerja mengubah ke arah kebaikan dengan sedaya upayanya dan bantu rakyat yang miskin terutama miskin tegar.

“Negara ini kaya tapi hilang banyak, jadi apa yang perlu dilakukan ialah hentikan amalan curi harta rakyat. Tidak kira hang pakai serban, baju kot atau semua, Tan Sri ka, Tun ka, atau daripada parti manapun, kalau hang curi duit, kita perosok (masukkan) bilik saya di Sungai Buloh (penjara) kosong lagi,” katanya.


Jangan tuding jari saja, sendiri tak berani buat, Peja beritahu Anwar

Bersatu mencabar Perdana Menteri, Datuk Seri Anwar Ibrahim menyahut seruan Pengerusi Gerakan Tanah Air (GTA), Tun Dr Mahathir Mohamad agar mengisytihar kesemua hartanya.

Timbalan Presiden Bersatu, Datuk Seri Ahmad Faizal Azumu berkata rakyat sudah pasti mahu mengetahui kekayaan sebenar yang dimiliki Ahli Parlimen Tambun itu ketika menjadi timbalan perdana menteri sebelum ini.

“Jadi saya amat bersetuju bahawa jangan kita sentiasa menuding jari kepada satu-satu pihak tetapi diri sendiri tak berani nak menunjukkan bagaimana beliau mampu hidup berpolitik dengan begitu mewah sepanjang berapa lama di luar kerajaan.

“Hari ini tak ambil gaji dan sebagainya tapi ‘still maintain wonderful life’, jadi saya fikir memang patutlah. Rakyat juga nak tahu dari mana datang duit, siapa sponsor (taja) helikopter, siapa taja billboard gergasi dan sebagainya. Semua nak tahu,” katanya, lapor Sinar Harian.

Semalam Mahathir mencabar Anwar mengisytihar kesemua hartanya bagi membuktikan Pengerusi Pakatan Harapan (PH) itu bersih dan tidak terlibat dalam penyalahgunaan kuasa.

Ia susulan tindakan Anwar yang akhir-akhir ini asyik mengulangi kenyataan kononnya ramai pemimpin dahulu kaya kerana rasuah dan mempunyai berpuluh-puluh kotak bukti berkaitan tuduhan berkenaan.

Dalam perkembangan lain, Ahmad Faizal yang juga Timbalan Pengerusi Perikatan Nasional (PN) berkata gabungan itu sudah pun mengagihkan tugasan kepada negeri-negeri terlibat untuk membantu jentera pilihan raya di enam negeri.

Menurutnya, jentera akan bergerak ke kawasan Dewan Undangan Negeri yang menjadi tumpuan.


5,774 kanak-kanak lengkap suntikan dos kedua vaksin Covid-19 semalam

Seramai 5,774 kanak-kanak berusia lima hingga di bawah 12 tahun melengkapkan suntikan kedua vaksin Covid-19 semalam (12 Jun), manakala 295 kanak-kanak lagi menerima dos pertama.

Sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam, 1,237,464 atau 34.9 peratus kanak-kanak telah lengkap divaksinasi.

Kementerian Kesihatan (KKM) memaklumkan seramai 1,734,810 atau 48.9 peratus kanak-kanak lagi menerima satu dos.

Sementara itu, sejak PICK dilancarkan 24 Februari tahun lalu hingga semalam, 22,992,619 atau 97.7 peratus individu dewasa berusia 18 tahun dan ke atas telah menerima dua dos.

“Manakala seramai 23,269,787 atau 98.9 peratus lagi menerima sekurang-kurangnya satu dos daripada vaksin dua dos atau vaksin dos tunggal.

“Jumlah penerima dos penggalak juga meningkat kepada 16,117,584 orang atau 68.5 peratus,” menurut data laman sesawang CovidNOW KKM yang dikemas kini pagi ini.

Bagi remaja pula, sehingga kini sebanyak 5,918,344 dos vaksin telah diberikan, dengan 2,912,754 atau 93.6 peratus telah lengkap divaksinasi, dan 3,005,590 atau 96.6 peratus menerima sekurang-kurangnya satu dos.

Secara keseluruhannya lebih 71.05 juta dos vaksin telah diberikan kepada populasi Malaysia yang layak, termasuk rakyat asing, dengan 83.1 peratus atau 27,142,837 menerima dua dos dan 85.8 peratus atau 28,010,187 individu menerima dos pertama.


Tiga ditahan jual cecair vape ada dadah ketamin di Felda Pasir Besar

Polis menahan tiga lelaki kerana disyaki menjual 33 botol cecair vape mengandungi dadah jenis ketamin bernilai RM6,800 dalam dua serbuan di sebuah premis dan rumah di Felda Pasir Besar, Gemas, Tampin hari ini.

Ketua Polis Daerah Tampin, Superintendan Anuwal Ab Wahab, berkata serbuan pertama dilakukan Bahagian Siasatan Jenayah Narkotik Daerah (BSJND) Tampin di sebuah premis menjual rokok elektronik (e-cigarate) jam 8.23 malam, 10 Januari lalu.

“Hasil pemeriksaan, polis menemui lima botol kecil berwarna hitam disyaki mengandungi cecair dadah jenis ketamin dengan anggaran isi padu 50 mililiter (ml).

“Serbuan kedua kira-kira jam 8.30 malam pada hari sama di sebuah rumah di Felda Pasir Besar turut menemui 28 botol lagi cecair sama dengan nilai rampasan keseluruhan RM6,800,” katanya dalam satu kenyataan hari ini.

Anuwal berkata, hasil serbuan polis menahan dua lelaki berusia 18 dan 23 tahun yang juga pekerja di kedai itu kerana disyaki memiliki cecair mengandungi dadah berkenaan.

“Polis turut menahan seorang lelaki berusia 30 tahun iaitu pemilik kedai vape dalam serbuan di rumah berkenaan.

“Ketiga-tiga suspek, termasuk seorang penjawat awam direman selama empat hari bermula Rabu lalu dan dijangka akan didakwa di Mahkamah Majistret Tampin Jumaat ini.

“Kes disiasat mengikut Seksyen 12 (2) Akta Dadah Berbahaya 1952,” katanya.


Kebenaran cagar akaun KWSP untuk buat pinjaman itu langkah ‘luar tabii’: Muhyiddin

Keputusan kerajaan yang membenarkan pencarum mencagarkan wang simpanan dalam Kumpulan Wang Simpanan Pekerja (KWSP) untuk meminjam dengan bank adalah tidak munasabah, kata Tan Sri Muhyiddin Yassin.

Pengerusi Perikatan Nasional (PN) itu menyifatkan langkah kerajaan membenarkan cagaran itu sebagai sesuatu yang ‘luar tabii’ atau tidak masuk akal kerana ia hanya menambah beban rakyat yang sudah terbeban dengan hutang yang tinggi.

“Kenapa tindakan kerajaan yang begitu rupa yang secara zahirnya nampak dilihat membantu tetapi tidak membantu

“Dan yang terakhir pula saya dengar dia kata tak payah boleh pakaikan wang ada dalam KWSP sebagai cagaran untuk pinjaman daripada bank… itu agak luar tabii juga, luar biasa.

“Pasal kerajaan menggalakkan supaya rakyat meminjam daripada bank dan oleh sebab bank memerlukan cagaran dia kata boleh pakai duit daripada KWSP untuk dijadikan cagaran,” katanya semasa berucap dalam Program Penghayatan Nuzul Al-Quran & Badar Al-Kubra Negeri Kelantan malam tadi.

Menurut Muhyiddin, langkah tersebut dilihat agak aneh dan tidak membantu rakyat, malah setakat ini tiada sambutan daripada pencarum KWSP yang mahu membuat pinjaman seperti dicadangkan kerajaan baru-baru ini.

“Ini ada orang panggil i-Cagaran, itu satu perkara sangat aneh.

“Dan sehingga hari ini saya dengar tidak ada seorang pun yang memerlukan suntikan pinjaman daripada KWSP bersetuju dengan cadangan yang sudah dibuat kerajaan malaysia hari ini,” katanya lagi.

Muhyiddin juga berkata pengeluaran wang KWSP tidak melibatkan peruntukan daripada kerajaan dan sepatutnya pencarum diberi kebenaran untuk mengeluarkan wang mereka, tetapi sebaliknya kerajaan mengambil langkah yang luar biasa dengan menyuntik wang ke dalam KWSP pula.

“Jadi ini tidak melibatkan peruntukan daripada kerajaan, kalau waktu dulu kita keluarkan sebahagian peruntukan, kerajaan kena suntik.

“Yang ini kerajaan tidak perlu suntik, kerajaan hanya membenarkan KWSP dan mengizinkan kepada pemohon yang terpilih untuk mendapatkan duit yang telah mereka simpan dan digunakan untuk tujuan-tujuan tertentu dan tidak melibatkan duit kerajaan.

“Tetapi yang agak luar biasanya, perdana menteri buat pengumuman dalam belanjawan supaya RM1 bilion duit kerajaan disuntik ke dalam tabung KWSP,” katanya lagi.

Terdahulu, KWSP mengumumkan kemudahan Fasiliti Sokongan Akaun 2 (FSA2) bermula 7 April ini bagi ahli yang mempunyai baki minimum RM3,000 dalam Akaun 2 masing-masing.

FSA2 akan dijalankan dalam dua fasa dan ahli yang memenuhi kriteria kelayakan boleh memohon melalui bank yang mengambil bahagian iaitu MBSB Bank dan Bank Simpanan Nasional (BSN).

Jumlah pembiayaan maksimum RM50,000, tertakluk kepada baki Akaun 2 KWSP, dengan tempoh pembayaran balik sehingga 10 tahun.

FSA2 diperkenalkan setelah Perdana Menteri kerajaan Pakatan Harapan-UMNO, Datuk Seri Anwar Ibrahim tidak membenarkan rakyat membuat pengeluaran KWSP bersasar, sebaliknya menawarkan kaedah cagaran kononnya untuk membantu pencarum.

Pengkritik menyifatkan langkah membenarkan pencarum mencagarkan akaun KWSP untuk membuat pinjaman sebagai tidak wajar dan hanya akan merugikan pencarum.


Zahid beri isyarat bakal ada kena pecat esok, pembersihan UMNO bermula esok

Berkemungkinan beberapa pemimpin dalam UMNO akan dipecat esok selepas Datuk Seri Ahmad Zahid Hamidi memberi isyarat sesuatu yang besar akan berlaku esok.

Presiden UMNO itu mengesahkan mesyuarat Majlis Tertinggi (MT) yang berlangsung esok akan membuat pembersihan dalam parti dan membayangkan keputusan penting akan diumumkan selepas mesyuarat nanti.

“Tunggulah apabila MT bermesyuarat, untuk dia (Khairy Jamaluddin Abu Bakar) secara individu tidak penting. Saya kata dalam Perhimpunan Agung (UMNO) baru-baru ini, kita akan lakukan pembersihan secara besar-besaran, termasuk mereka yang mensabotaj parti dan calon parti pada pilihan raya umum lalu dan mungkin termasuk orang yang `menembak kaki sendiri’ ketika pilihan raya diadakan

“Bila besar-besaran itu maknanya adalah (pembersihan), mana yang belum terasa, insya-Allah esok malam akan terasa,” katanya pada sidang media selepas Mesyuarat Penyelarasan bersama EXCO Luar Bandar (MEXCLUB), di sini, hari ini.

Ditanya sama ada keputusan itu dibuat esok, Ahmad Zahid meminta media untuk datang beramai-ramai bagi mengetahui senarai mereka yang terbabit.

“Tidak boleh beritahu awal, kalau strategi dikongsi dengan wartawan, tidak lagi jadi strategi, saya harus embargo maklumat itu sehingga waktunya,” katanya dipetik laporan BH.

Khairy sebelum ini dilaporkan media bakal berdepan tindakan disiplin kerana kelantangannya.

Difahamkan mesyuarat MT UMNO esok akan menentukan status keahlian Khairy, yang juga bekas Menteri Kesihatan.

Bekas Ahli Parlimen Rembau itu sebelum ini secara terbuka ‘mengkritik’ beberapa pemimpin UMNO, selain lantang bersuara supaya jawatan Presiden dan Timbalan Presiden parti dipertandingkan bagi memastikan amalan demokrasi dalam parti tidak terkubur.

Khairy, yang tewas bertanding pada PRU15 di Parlimen Sungai Buloh, November lalu, secara terbuka turut memaklumkan mahu ‘membersihkan’ UMNO jika menang di kerusi itu.

Khairy juga menarik perhatian apabila mendakwa terdapat ‘perwakilan import’ ketika proses pengundian usul tambahan tiada pertandingan Presiden dan Timbalan Presiden pada Persidangan Agung UMNO 2022, baru-baru ini, yang mana ia dinafikan oleh pimpinan parti berkenaan.

Terdahulu hari ini, Setiausaha Agung UMNO, Datuk Seri Ahmad Maslan, memaklumkan UMNO akan memutuskan tarikh pemilihan parti, termasuk bagi jawatan tertingginya pada mesyuarat MKT UMNO, esok.

Beliau berkata ia membabitkan pemilihan parti di peringkat cawangan, selain peringkat bahagian, yang dijangka diadakan serentak di 191 bahagian seluruh negara, termasuk untuk memilih pucuk pimpinan tertingginya.


Mungkinkah UMNO ‘musuh’ yang dimaksudkan Anwar kini sudah jadi kawan?

Setiausaha PAS Negeri Selangor Roslan Shahir Datuk Mohd Shahir membayangkan PAS tidak akan menjadi ‘musuh’ seperti yang dikehendaki Datuk Seri Anwar Ibrahim dalam usaha Ketua Pembangkang itu untuk merampas Putrajaya.

Katanya, laporan mengatakan Presiden PKR itu meminta ahli partinya supaya membuka minda dengan bersedia bekerjasama walau dengan ‘musuh’ jika mahu merampas Putrajaya.

Beliau berkata seruan Anwar itu menunjukkan PKR dan parti dalam Pakatan Harapan (PH) tidak mampu untuk merampas Putrajaya sendirian sebaliknya memerlukan bantuan.

“Mereka perlukan bantuan dan bantuan ini datangnya dari pihak ‘musuh’ maka kerana itu PKR dan PH perlu berminda terbuka dan bersedia bekerjasama termasuklah dengan ‘musuh’ sekalipun sebagaimana disarankan Anwar.

“Soalnya siapakah ‘musuh’ yang dimaksudkan? PAS memang musuh buat PKR dan PH. Sanggupkah PAS bekerjasama dengan PKR sedangkan kedua parti telah berpatah arang dan berkerat rotan. Jelas ‘musuh’ yang dimaksudkan bukan PAS,” katanya dalam kenyataan hari ini.

Roslan Shahir berkata, dalam keghairahan untuk mendapatkan kuasa, sesetengah pihak sanggup melakukan apa sahaja – matlamat menghalalkan cara, menggadai prinsip, menjilat ludah asal apa yang diidam-idamkan diperoleh semula.

“Mungkinkah UMNO? Ada khabar angin sebelum ini kononnya pimpinan tertinggi UMNO ada berjumpa dan berbincang dengan Anwar. Mungkinkah UMNO ‘musuh’ yang Anwar maksudkan?,” soal beliau lagi.

Namun, beliau mengingatkan UMNO bahawa ketika Pilihan Raya Umum Ke-14 (PRU14) lalu PH telah menyerang parti itu dan Barisan Nasional habis-habisan menyebabkan UMNO hilang kuasa buat pertama kali dalam sejarah.

“UMNO sendiri mengambil sikap ‘No PKR No Anwar No DAP’ mustahil keputusan sebesar ini mahu dilanggar semata-mata untuk beri nyawa pada Anwar untuk naik jadi Perdana Menteri.

“Mahukah PAS atau UMNO menggadaikan maruah, mengkhianati kepercayaan ummah bersekongkol dengan Anwar hanya semata-mata untuk jadikan beliau Perdana Menteri?,” katanya.

Terdahulu, awal hari ini Agenda Daily memetik Ahli Majlis Pimpinan Pusat (MPP) PKR, Datuk Abdullah Sani Abdul Hamid sebagai berkata misi Presiden PKR, Datuk Seri Anwar Ibrahim untuk diangkat sebagai Perdana Menteri baharu mungkin menemui sinarnya apabila parti itu menghadap Yang di-Pertuan Agong.

Abdullah Sani berkata, cadangan itu antara yang akan dikemukakan partinya, selain desakan supaya diadakan segera Pilihan Raya Umum (PRU).

Bagaimanapun penyokong PKR kecewa apabila Anwar berkata tiada isu berhubung pembentukan kerajaan baharu dibincangkan dengan Yang di-Pertuan Agong pagi tadi.


Hinanya bekas Perdana Menteri Melayu akan jadi gundik DAP: Netizen

Netizen mula menggunakan media sosial untuk menyerang pemimpin UMNO, termasuk Perdana Menteri Datuk Seri Ismail Sabri Yaakob, susulan tersebarnya beberapa keping gambar pemimpin parti itu mengadakan perbincangan dengan Pakatan Harapan, termasuk DAP.

Sementara DAP telah lama menggunakan orang Melayu di dalam parti itu sendiri, termasuk AMANAH dan PKR, untuk menguasai bangsa Melayu, netizen kecewa pemimpin UMNO sanggup menjual agama, bangsa dan negara, sendiri.

Antara yang dikongsi netizen termasuk, kekecewaan mereka terhadap Ismail Sabri yang juga Naib Presiden UMNO yang mahu bersekongkol dengan PH dan sanggup menjadi ‘gundik’ DAP.

“Habis tu, Pak Mael (Ismail Sabri) dan konco-konco Pahang juga sekongkol dengan PH, juga mencerminkan betapa hinanya seorang bekas PM akan jadi gundik DAP,” tulis netizen. Bagaimanapun belum pasti BN akan bersekongkol dengan PH dan DAP di peringkat Pusat.

Selain itu, netizen juga berkata mereka kini sudah dapat melihat sendiri siapa pengkhianat bangsa, parti dan agama Islam.

Ada juga yang mendesak pemimpin UMNO berkorban demi agama dan bangsa bagi mengelak kaum lain merampas dan memerintah negara sekali lagi.

“xleh ke berkorban sikit demi agama dan bangsa serta tanah air kita. bangsa lain tengah merancang nak ambil negara kita,” katanya.

“Alhamdulilah, kita boleh tengok siapa pengkhianat bangsa, parti and agama sendiri.”

“Wajah-wajah pemimpin soleh UMNO menjelmakan wajah sebenar.”

Sementara itu, memetik laporan Harian Metro, Ismail Sabri menafikan pertemuan dengan Pakatan Harapan, sedangkan gambar yang tersebar itu menunjukkan keadaan sebaliknya.

“Tidak ada pertemuan dengan Pakatan Harapan (PH),” kata Naib Presiden UMNO, itu ringkas selepas tamat sesi sidang media membabitkan 26 Ahli Parlimen Barisan Nasional (BN) di Hotel Seri Pacific, di Kuala Lumpur, pagi ini.

Bagaimanapun, kenyataan itu dilihat bercanggah apabila kehadiran beberapa pemimpin utama Pakatan Harapan termasuk Pengerusi PH, Datuk Seri Anwar Ibrahim sudah berada di lokasi sama sejak jam 10 pagi lagi.

Beliau yang juga bekas Perdana Menteri berkata, mereka juga belum menandatangani Akaun Bersumpah (SD) bagi memilih calon Perdana Menteri ke-10 dan pembentukan kerajaan persekutuan.

“SD tak ‘sign’ lagi. Tetamu (PH) datang sini, takkan tak layan. Kita borak-borak, salam-salam. Macam biasa.

“BN akan meminta penangguhan penyerahan SD kepada Speaker Dewan Rakyat,” katanya.


UMNO dipersilakan bertanding guna logo sendiri dalam pilihan raya: MIC

Naib Presiden MIC, Datuk T Mohan mempersilakan UMNO bertanding menggunakan logo sendiri dalam mana-mana pilihan raya, jika parti itu yakin menjadi pilihan pengundi.

Kenyataan itu sebagai respon susulan kenyataan Ketua Penerangan UMNO, Datuk Seri Azalina Othman Said yang melontarkan persoalan sama ada parti itu boleh mempertimbangkan bertanding atas tiket sendiri pada pilihan raya selepas dan tidak menggunakan logo Barisan Nasional (BN).

“Terpulang kepada fikiran UMNO jika mahu bertanding atas tiket sendiri, sekiranya mereka mendapat kelebihan majoriti kaum. Jika kawasan itu Melayu, mungkin itu boleh dilakukan.

“Tetapi mengikut konsep kebersamaan BN yang dipegang sejak puluhan tahun, walau siapa pun calon yang dipilih tanpa mengira Melayu atau India, kita sentiasa bersama MCA, parti Sabah dan Sarawak.

“Apa yang mustahak kita perlu tanya ialah, adakah parti itu masih kekal relevan dan pemimpin parti itu sendiri masih relevan,” katanya dipetik laporan BH.

Mengulas lanjut, Mohan berkata, MIC sendiri mengakui mereka sukar untuk menang sekiranya bertanding atas tiket sendiri tanpa kehadiran parti komponen BN.

“Pendirian kita jika mahu bertanding bukan berdasarkan perkauman atau menggunakan logo sendiri. Kita tahu kita sukar menang walaupun mempunyai majoriti kaum,” katanya.

Beliau turut berkata, MIC sebenarnya tidak terkejut dengan persoalan yang dikeluarkan oleh Azalina itu malah menganggap ia sebagai kenyataan peribadi selagi ia tidak dikeluarkan oleh Presiden UMNO.

“Itu pendirian dia, bukan hadir daripada Presiden UMNO,” katanya yang mengesahkan, tiada perbincangan antara pemimpin parti komponen berhubung perkara itu setakat ini.

UMNO kini dilihat berdepan penolakan orang Melayu pada Pilihan Raya Negeri (PRN) 12 Ogos lalu, selain ‘perselisihan’ dalaman yang dikhabarkan meletus antara kepimpinan parti komponen BN itu sejak berakhir Pilihan Raya Umum ke-15 (PRU-15), tahun lalu.


Tak adil Najib dipenjara tapi Jho Low masih bebas, DAP gesa cari segera

Ahli perniagaan dalam buruan, Low Taek Jho atau Jho Low perlu dikesan dengan segera bagi membawanya ke muka pengadilan, gesa Lim Guan Eng.

Pengerusi DAP itu berkata tidak adil hanya Datuk Seri Najib Razak sahaja dihukum penjara tetapi Jho Low sebagai dalang utama dalam skandal 1Malaysia Development Berhad (1MDB) juga perlu dibawa ke muka pengadilan untuk dihakimi.

“Arkitek kewangan Najib, Jho Low masih bebas. DAP menggesa kerajaan Malaysia melipat gandakan usaha menahan Jho Low, keluarga dan sekutunya yang dikaitkan dengan skandal 1MDB bernilai RM52 bilion bagi memberi keadilan kepada 32 juta rakyat negara ini.

“Ketika Najib berdepan hari-harinya di mahkamah, adalah tidak adil dan ibarat mempersendakan keadilan bahawa Jho Low, keluarga dan sekutunya yang dikaitkan dengan skandal terbabit, dibenarkan bebas berkeliaran begitu sahaja,” katanya dalam kenyataan hari ini.

Najib semalam memulakan hukuman penjara 12 tahun selepas Mahkamah Persekutuan mengekalkan sabitan berhubung penyelewengan dana RM42 juta milik SRC International Sdn Bhd (SRC).

Mengulas lanjut, Guan Eng yang juga Ahli Parlimen Bagan berkata, kerajaan seharusnya mengemukakan laporan perkembangan berhubung status usaha bagi menahan penjenayah paling dikehendaki di Malaysia.

Dalam pada itu, beliau berkata, rakyat Malaysia memuji sembilan hakim dari Mahkamah Tinggi, Mahkamah Rayuan dan Mahkamah Persekutuan di atas penghakiman mereka terhadap Najib.

Katanya, pasukan pendakwaan juga perlu dipuji kerana berjaya menangani kes sukar itu dengan penuh kepakaran dan profesionalisme.

Sementara itu, Ketua Puteri UMNO, Datuk Zahida Zarik Khan, turut menuntut pihak berkuasa meneruskan usaha mengesan individu lain yang terbabit dalam skandal itu kerana tidak seharusnya episod itu ditujukan kepada Najib sahaja.

“Saya menuntut pihak berkuasa meneruskan usaha menjejak nama lain yang terbabit termasuk manusia digelar Jho Low dan Nik Faisal (bekas Ketua Pegawai Eksekutif SRC, Nik Faisal Ariff Kamil), begitu juga Tan Sri Dr Zeti Akhtar Aziz (bekas Gabenor Bank Negara) dan suaminya,” katanya.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.


Gelongsoran tanah: Polis arah penghuni 15 rumah di Ampang pindah

Polis menasihatkan penduduk di 15 rumah di Jalan Bukit Permai 1, Ampang dekat sini, untuk mengosongkan kediaman dan berpindah sementara susulan berlaku gelongsoran tanah baharu semalam di kawasan tanah runtuh di Taman Bukit Permai 2, Ampang.

Ketua Polis Daerah Ampang Jaya Asistem Komisioner Mohamad Farouk Eshak berkata gelongsoran tanah agak besar itu dikesan berlaku pada 7 malam, namun tidak membabitkan sebarang kemalangan atau kemusnahan harta benda.

“Kawasan Taman Bukit Permai 1 ini terletak di atas bukit iaitu berhampiran lokasi insiden cerun runtuh.

“Kita khuatir kejadian gelongsoran tanah yang baharu ini akan memberi kesan kepada satu deretan kediaman di kawasan itu, jadi kita nasihatkan mereka berpindah.

“Setakat ini, hanya satu lorong sahaja yang terbabit tetapi kita akan terus memantau keadaan dari semasa ke semasa,” katanya ketika memetik Bernama.

Mohamad Farouk berkata keputusan tersebut dibuat selepas pemeriksaan daripada Jabatan Mineral dan Geosains (JMG) mendapati kedudukan tanah tidak stabil dan boleh menjejaskan keselamatan penduduk di kawasan itu.

Pada Khamis lepas, insiden tanah runtuh di Taman Bukit Permai 2, Ampang meragut empat nyawa, seorang cedera ringan selain 15 rumah serta 10 kenderaan terjejas.


Jutawan Elon Musk batalkan perjanjian beli Twitter

Ketua Pegawai Eksekutif Tesla Elon Musk pada Jumaat membatalkan perjanjian US$44 bilion untuk membeli Twitter, menyalahkan syarikat itu kerana menyekat maklumat mengenai jumlah akaun palsu dan spam, lapor Xinhua.

Peguam Musk mendakwa Twitter gagal mematuhi kewajipannya dalam perjanjian penggabungan dan “melanggar pelbagai peruntukan” perjanjian yang ditandatangani pada April, menurut Bernama.

Pengerusi Lembaga Twitter Bret Taylor berkata syarikat itu komited untuk menutup perjanjian pada harga dan syarat yang dipersetujui dengan Musk, dan merancang meneruskan tindakan undang-undang untuk menguatkuasakan perjanjian penggabungan.

“Kami yakin kami akan menang di Mahkamah Chancery Delaware,” ciap Taylor, yang juga Ketua Pegawai Eksekutif Bersama Salesforce.

Pada April, Elon Musk mengumumkan pengambilalihan Twitter bernilai US$44 bilion. Kemudian pada Mei, Musk berkata perjanjian itu ditangguhkan buat sementara waktu kerana beliau meminta butiran mengenai jumlah akaun spam dan palsu platform sosial itu.


Amanah tanding kerusi paling sedikit berbanding UMNO

Amanah hanya akan bertanding di 31 kerusi Dewan Undangan Negeri (DUN) pada PRN di enam negeri, angka yang jauh lebih kecil berbanding rakan baharunya, UMNO.

Sebelum ini UMNO mengumumkan akan bertanding di 107 kerusi daripada 245 kerusi yang dipertandingkan.

Presiden Amanah, Datuk Seri Mohamad Sabu berkata seramai 15 muka baharu akan diketengahkan dengan 44 peratus merupakan calon muda dan wanita.

“Maka jumlah calon muda (seramai) tujuh orang, calon wanita tujuh orang dan jumlah dan peratus calon yang sedia ada sembilan orang dan jumlah dan peratus calon muka baru ialah 15 orang,” katanya.

Menurut senarai tersebut, dimaklumkan Amanah masih berbincang untuk kerusi DUN Tepoh dan DUN Bandar di Terengganu.

Berikut ada senarai calon Amanah:

Selangor

N02 Sabak: Samad Hashim

N05 Hulu Bernam: Mohd Amran Mohd Sakir

N15 Taman Templer: Anfaal Shaari

N41 Batu Tiga : Danial Al Rasyid

N21 Pandan Indah: Izham Hashim

N26 Sungai Ramal : Mazwan Johar

N29 Seri Serdang: Abbas Salimi Azmi

N42 Meru: Mariam: Abdul Rashid

N52 Kuala Langat: Hasnul Baharudin

Kedah

N07 Kota Siputeh: Dr Salmi Said

N07 Kuala Nerang: Ridhuan Abu Bakar

N14 Alor Mengkudu: Mahfuz Omar

N16 Kubang Rotan: Mohd Asmirul Anuar Aris

N17 Pengkalan Kundur: Dr Ismail Saleh

N18 Tokai: Zainul Abidin Saad

N20 Sungai Limau: Siti Balqis Husain

N23 Belantik:Mazli Saipi

N31 Kupang: Mohd Shuhaime Hamzah

Negeri Sembilan

N04 Kelawang: Bakri Sawir

N25 Paroi: Nor Wani A

Terengganu

N16 Batu Buruk: Mohamad Zamir Ghazali

N19: Ru Rendang: Suhaimi Sulaiman

(Dun Tepoh dan Bandar masih dalam rundingan)

Kelantan

N09 Kota Lama: Dr Hafidzah Mustakim

N12 Pengkalan Pasir: Rushdan Mustafa

N19: Demit: Ismail Ghani

N20 Tawang: Mat Isa Che Din

N24 Kadok: Mohd Azizan Razak

N26 Bukit Panau: Samsu Adabi

N34 Temangan: Abdul Kadir Othman

Pulau Pinang

N38 Bayan Lepas: Azrul Mahathir Aziz

N11 Permatang pasir: Muhammad Faiz Fadzil


Perbicaraan Akalbudi, Zahid dakwa setiausaha cuai buat bayaran kad kredit

Setiausaha Eksekutif Yayasan Akalbudi, Mejar Mazlina Mazlan @ Ramly didakwa cuai dalam membuat transaksi pembayaran kad kredit milik bekas Timbalan Perdana Menteri Datuk Seri Ahmad Zahid Hamidi.

Zahid dalam perbicaraan di Mahkamah Tinggi Kuala Lumpur atas kesalahan pecah amanah hari ini mempersoalkan berhubung pembayaran kad kreditnya yang kadang-kadang dibayar tidak konsisten dibuat oleh Mazlina tetapi yang didakwa dirinya pula.

“Inilah, saya sendiri tidak faham. Kenapa bayar lebih dan kadang-kadang bayar kurang (pembayaran kad kredit).

“Ertinya ini cuai. yang kena saya. Adakah ini satu keadilan?” kata Zahid semasa menjawab soalan peguam belanya, Datuk Ahmad Zaidi Zainal.

Zaidi terdahulu bertanya kepada Zahid berhubung transaksi lebihan dan kekurangan pembayaran kad kredit menggunakan duit yayasan yang dibuat oleh Mazlina.

Jelas Zahid lagi, tindakan yang dibuat oleh Mazlina adalah diluar pengetahuan beliau, malah sekiranya mengetahui lebih awal beliau akan bertindak menghentikan perbuatannya itu.

“Sebagai banker yang terlatih dan berpengalaman, sekiranya saya tahu Mazlina berkelakuan sebegini, saya tidak akan beri kebenaran dan akan menghentikan perbuatannya serta merta.

“Mazlina sendiri tidak pernah menyerahkan dan menunjukkan kepada saya sebarang penyata kad kredit bulanan dan cek dikeluarkan olehnya. Sekiranya penyata kad kredit bulanan dan cek itu diserahkan atau ditunjukkan kepada saya, saya tidak akan memberi kebenaran terhadap pembayaran itu.

“Begitu juga penyata bank bulanan peribadi milik saya dan Yayasan Akalbudi tidak pernah ditunjukkan kepada saya walaupun telah diminta daripada Mazlina. Saya ingin menegaskan bahawa saya akan menghentikan perbuatan Mazlina sekiranya mengetahui beliau mengeluarkan pembayaran secara lebihan dan pembayaran yang kurang bagi tujuan pembayaran kad kredit saya,” katanya lagi.

Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Pada 24 Jan lepas, mahkamah memerintahkan Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.

Perbicaraan sedang berlangsung di hadapan Hakim Datuk Collin Lawrence Sequerah.


BN pejuang reformasi antilompat parti bukan pembangkang: Azalina

Ahli Parlimen Pengerang Datuk Seri Azalina Othman Said berpendapat Barisan Nasional (BN) adalah parti yang selama ini berjuang untuk pelaksanaan undang-undang antilompat parti.

“Walaupun ramai ada kata, kredit pada pembangkang, tetapi sebenarnya kepada BN yang selama ini berjuang untuk akta ini,” katanya pada Forum Konvensyen BN di Pusat Dagangan Dunia Kuala Lumpur (WTCKL) hari ini.

Disebabkan itu katanya, BN kini ibarat ‘janda berhias’ apabila ada pihak yang mahu menjadi calonnya pada Pilihan Raya Umum Ke-15 (PRU-15) nanti.

Justeru, menurutnya undang-undang antilompat parti itu perlu diluluskan segera sebelum PRU-15 supaya tidak memberi kesempatan kepada wakil rakyat menyertai parti lain.

“Insya-Allah pada Julai dengan kerajaan sedia ada ini yang mempunyai sokongan 34 ahli Parlimen,” katanya menurut Utusan.

Terdahulu, cadangan Rang Undang-Undang (RUU) Anti Lompat Parti yang sudah dimuktamadkan Jawatankuasa Pilihan Khas dijangka akan dibentangkan di Parlimen selewat-lewatnya 18 Julai ini.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata RUU itu akan membabitkan pindaan Perlembagaan Persekutuan menerusi Perkara 10, 48, dan penggubalan Artikel 49(a).

Bagaimanapun, Ahli Parlimen Gua Musang yang juga bekas Pengerusi Jemaah Penasihat UMNO Tengku Razaleigh Hamzah dalam kenyataannya mendakwa RUU berkenaan tidak akan berjaya.

“Akta yang dibuat di Parlimen untuk mencegah lompat parti tak akan berhasil kerana dalam Perlembagaan, hak seseorang memilih pandangan dan parti yang dikehendakinya tidak boleh diusik.

“Jika tiba-tiba parti kita terbubar, ke mana kita nak pergi apabila ada akta tidak boleh lompat parti, tidak ada logik dari segi perundangan.

“Dia (kerajaan) tak boleh buat halangan dan sekatan macam itu, kalau tiba-tiba berlaku ’emergency’, tetap akan berlaku lompat parti untuk tubuh kerajaan baharu atau (nak keadaan) huru-hara,” kata Tengku Razaleigh.


5 kematian terendah sejak April 2021

Jumlah pesakit yang meninggal dunia akibat komplikasi Covid-19 dalam tempoh 24 jam semalam turun ke paras terendah sejak April 2021.

Hanya lima kematian direkodkan semalam, dengan dua kes dilaporkan di hospital manakala tiga lagi melibatkan pesakit Covid-19 yang meninggal dunia sebelum sempat dirawat di hospital atau dikategorikan sebagai kes brought in death (BID).

Angka terbaharu itu menjadikan keseluruhan kumulatif kes kematian sejak awal 2020 lalu meningkat kepada 31,957 kes, termasuk 6,441 kes BID, lapor Kementerian Kesihatan menerusi laman sesawang Covidnow, hari ini.

Lima negeri masing-masing mencatat satu kes kematian ialah Kelantan, Melaka, Pahang, Pulau Pinang, dan Selangor.

Sehingga semalam, 10 negeri kekal merekodkan kumulatif kes kematian melebihi 1,000, dengan Selangor mencatat 10,056 kes; diikuti Johor (3,912); dan Sabah (2,829 kes).

Ini diikuti Kuala Lumpur dengan 2,700 kes kematian; Kedah (2,186); Pulau Pinang (1,769); Sarawak (1,622); Perak (1,433); Negeri Sembilan (1,334); dan Kelantan (1,275 kes).

Sejak seminggu lalu sebanyak 28.9 peratus kematian akibat Covid-19 di seluruh negara melibatkan pesakit berusia 60 hingga 69 tahun; diikuti 22.9 peratus (80 tahun ke atas); 20.5 peratus (70-79 tahun); 13.3 peratus (50-59 tahun); 7.2 peratus (40-49 tahun); 4.8 peratus (18-29 tahun); dan 2.4 peratus (30-39 tahun).

KKM juga memaklumkan jumlah kes aktif di seluruh negara terus meningkat kepada 51,397 kes, dengan 43,938 pesakit menjalani kuarantin di rumah; PKRC (4,392); hospital (2,948); dan 119 dirawat di unit rawatan rapi, termasuk 69 yang memerlukan alat bantuan pernafasan.

Pecahan kes berkaitan Covid-19 di setiap negeri sehingga 29 Januari 2022.

Sementara itu, lima kluster baharu yang dikesan semalam semuanya melibatkan kategori pendidikan, menjadikan jumlah yang dilaporkan sejak 1 Januari lalu meningkat kepada 162 kluster, membabitkan lebih 5,000 jangkitan.

Kluster pendidikan itu masing-masing direkodkan di Kedah, Perak, Negeri Sembilan, Pahang dan Selangor.

Berikut adalah pecahan kluster baharu pendidikan yang dikesan semalam, 29 Januari 2022:

Kedah – Kluster Dah Kayu Manis (Kubang Pasu) – 26 kes;

Perak – Kluster Titi Serong (Kerian) – 5 kes;

Negeri Sembilan – Kluster Jalan Sunggala (Port Dickson) – 34 kes;

Pahang – Kluster Bukit Piatu (Bentong) – 18 kes; dan

Selangor – Kluster Jalan Lengkuas (Petaling dan Klang) – 18 kes.


Adakah kita sudah berada di puncak jangkitan?

Pemahaman tentang bila kah jangkitan harian berada di puncaknya berhubung dengan konsep melandaikan lengkung penularan Covid-19 akan memberikan kita gambaran mengenai tahap gelombang pandemik yang sedang kita hadapi, dan apa yang harus dilakukan dalam menghadapi gelombang keempat jangkitan ketika ini.

Melandaikan lengkung jangkitan bermaksud mengurangkan jumlah jangkitan dengan mempengaruhi kadar penularannya dengan mengawal kadar pembiakan virus (R naught) melalui langkah-langkah pencegahan mengurangkan kontak sosial yang terdapat dalam Peraturan Kawalan Pergerakan (PKP), dan pada masa sama meningkatkan keupayaan sistem penjagaan kesihatan untuk menangani peningkatan jumlah jangkitan.

Hasilnya – jumlah jangkitan akan memuncak lebih awal seperti yang ditunjukkan oleh lengkung biru dalam rajah di bawah dengan kes jangkitan yang lebih rendah berbanding dengan senario tanpa langkah-langkah pencegahan sama sekali (lengkung merah).

Berdasarkan graf di atas, terdapat dua fasa melandaikan lengkung. Fasa pertama berlaku apabila angka jangkitan harian mencapai puncaknya. Pada tahap ini lengkung akan melandai (mula merata tanpa begitu curam). Lengkung tidak dapat dilandaikan selagi jangkitan harian belum berpuncak.

Apabila pematuhan “budaya” PKP yang menunjukkan tanggungjawab sosial rakyat menjadi ciri utama PKP – seperti mematuhi penjarakan sosial/fizikal, mengamalkan kebersihan diri secara berkala seperti mencuci tangan, mengelakkan perhimpunan besar dan memakai pelitup muka di khalayak ramai – fasa kedua melandaikan lengkung hingga ke lantai graf akan berlaku seperti yang ditunjukkan dalam rajah, yang kemudiannya akan meruncing ke arah jangkitan sifar.

Di Malaysia, gelombang pertama pandemik Covid-19 tahun lalu bermula pada 25 Januari hingga 2 Mac. Pada 25 Januari, Malaysia mengumumkan tiga kes pertama Covid-19. Puncak jangkitan harian gelombang pertama ini dicatatkan pada 8 Februari dengan empat kes. Lengkung jangkitan mula melandai ke lantai dengan kes sifar selama 11 hari berturut-turut bermula pada 16 Februari, menandakan berakhirnya gelombang pertama.

Pada 27 Februari, kes sifar ini berakhir tetapi kerana jumlah kes baru dari hari itu hingga 2 Mac semuanya berada di bawah empat kes (puncak jangkitan), ia masih merupakan gelombang pertama.

Gelombang kedua bermula pada 3 Mac dengan tujuh kes, mengatasi puncak gelombang pertama (4), dan berakhir pada 1 Oktober (260 kes baru). Sejurus selepas jangkitan harian mencatatkan angka tiga digit untuk pertama kalinya pada 15 Mac dengan 190 kes, PKP 1.0 diumumkan kerajaan, berkuat kuasa pada 18 Mac.

Puncak bagi gelombang kedua ini dicatat pada 4 Jun dengan 277 kes. Sejak itu, lengkung semakin melandai, dengan kes harian baru selepas itu turun naik bagaikan permainan yo-yo di mana terdapat kejadian jangkitan harian satu digit selama beberapa hari.

Tetapi ketika ia meningkat, jangkitan harian tidak melebihi puncak 277 kes. Gelombang kedua ini tidak pernah menyaksikan fasa kedua lengkung melandai ke lantai (kes sifar).

Pada 2 Oktober, gelombang ketiga bermula dengan 287 kes baru, menembusi puncak gelombang kedua (277). Puncak bagi gelombang ketiga adalah 5,728 kes baru yang direkodkan pada 30 Januari tahun ini. Gelombang ketiga berakhir pada 18 Mei dengan 4,865 kes baru tanpa menyaksikan pelandaian lengkung ke lantai (kes sifar), seperti juga pada gelombang kedua.

Pada 19 Mei, kes baru berjumlah 6,075, menembusi puncak gelombang ketiga yang menandakan permulaan gelombang keempat. Adakah gelombang keempat telah mencapai kemuncaknya? Puncak gelombang sebenarnya sukar ditentukan serta merta kerana ia hanya diketahui kemudian.

Umpamanya, ketika puncak gelombang kedua dicatat pada 277 kes pada 4 Jun atau puncak gelombang ketiga pada 30 Januari (5,728), tiada seorang pun yang tahu pada hari tersebut jumlah itu akan menjadi puncak.

Tetapi mempunyai idea kasar tentang bilakah puncak jangkitan akan dicapai adalah penting kerana ia memberi kita petunjuk mengenai pelandaian lengkung jangkitan atau sekurang-kurangnya memberi kita kelegaan bahawa keadaan terburuk sudah berakhir (tanpa implikasi bahawa masalah telah berakhir).

Semalam (1 Jun) kita berada pada hari ke-14 gelombang keempat. Setakat ini, jangkitan harian tertinggi yang dicatatkan dalam 14 hari ini adalah 9,020 kes pada 29 Mei. Mungkinkah ini merupakan puncak bagi gelombang keempat terutama selepas penurunan drastik dalam dua hari berikutnya iaitu 6,999 kes (30 Mei) dan 6,824 kes dua hari lepas (31 Mei)? Mudah-mudahan begitu, walaupun sukar untuk dipastikan.

Namun, berdasarkan corak gelombang sebelumnya, kita tahu puncak gelombang pertama dicapai 14 hari setelah Covid-19 muncul di negara ini; puncak gelombang kedua dan ketiga, kedua-duanya dicapai tiga bulan selepas setiap gelombang bermula. Dari segi jangka masa, gelombang pertama berlangsung selama satu bulan, enam hari; gelombang kedua, tujuh bulan; dan gelombang ketiga, tujuh bulan, 16 hari.

Ini sejajar dengan sains yang mengatakan gelombang susulan akan menyaksikan lebi banyak korban jiwa, penularan tegar jangkitan dan memakan masa yang lebih lama untuk berakhir kerana pelbagai mutasi virus yang menyebabkan munculnya pelbagai varian.

Tetapi yang penting di sini ialah walaupun terdapat langkah pencegahan PKP, jalan menuju melandaikan lengkung akan lebih berpanjangan sekiranya kapasiti sistem penjagaan kesihatan tidak ditingkatkan.

Dengan campur tangan dalam bentuk peningkatan mendadak kapasiti sistem penjagaan kesihatan, lebih banyak wad ICU, lebih banyak ruang kuarantin, lebih banyak kelengkapan pernafasan (ventilator), lebih banyak peralatan untuk ujian dan saringan dan lebih banyak kelengkapan pelindung untuk doktor dan perawat barisan depan dapat disediakan.

Ini semua akan memastikan bilangan orang yang dijangkiti mendapat rawatan perubatan yang diperlukan akan meningkat, lantas meningkatkan kadar pemulihan dan mengurangkan kadar kematian, di bawah senario kadar kes kematian 2%.

Ini kemudiannya boleh memberi nafas untuk “berkumpul semula” dengan membolehkan beberapa doktor dan jururawat barisan depan berehat, sekali gus mengurangkan lagi jumlah jangkitan di kalangan pekerja kesihatan di barisan depan.

Namun, jika tidak ada langkah pencegahan lain, seperti pelaksanaan PKP Menyeluruh (PKPM) yang kini dilaksanakan, peluang sempit untuk bernafas ini akan menjadi lebih sempit kerana ia juga merupakan peluang sempit bernafas bagi virus Covid-19 yang tersisa untuk membeli masa membentengi diri melalui lebih banyak mutasi untuk gelombang serangan yang seterusnya.

Berdasarkan ucapan Perdana Menteri Muhyiddin Yassin dua hari lepas (31 Mei) ketika melancarkan Pemerkasa Plus bernilai RM40b dalam bentuk bantuan ekonomi yang merangkumi suntikan fiskal langsung RM5b dari kerajaan persekutuan di mana sebahagian besar peruntukan adalah untuk Kementerian Kesihatan meningkatkan kapasiti sistem penjagaan kesihatan, beliau sememangnya bergerak ke arah landasan yang betul, menjadikan Malaysia model yang baik bagi negara-negara yang terlambat mengambil tindakan tersebut kerana kelumpuhan birokrasi.

Antara tindakan yang diambil untuk meningkatkan keupayaan penjagaan kesihatan awam:

• RM450j untuk menambah katil hospital dan mendapatkan peralatan untuk unit rawatan rapi, termasuk di hospital perguruan universiti awam di lapangan hospital tentera;

• RM550j untuk perbelanjaan yang berkaitan dengan Covid-19 termasuk peningkatan perbelanjaan operasi dan pengurusan, perolehan ubat-ubatan dan reagen, serta pelantikan para pegawai
kontrak; dan

• Memperpanjang perkhidmatan 14,000 pegawai perubatan dan jururawat kontrak sehingga 2022, dan melantik 500 pekerja penjagaan kesihatan yang dijadualkan bersara wajib tahun ini berdasarkan kontrak.

Mudah-mudahan, peluang sempit yang singkat ini dengan adanya tindakan pencegahan PKPM dan peningkatan kapasiti sistem penjagaan kesihatan dapat memperpanjang sedikit masa jeda dengan memendekkan masa yang diperlukan untuk lengkung mencapai puncaknya dan juga jangka masa keempat gelombang.

Tetapi rahmat yang tersimpan dalam hal ini adalah program vaksinasi yang dilakukan sekarang yang akan mempercepat proses penemuan puncak dan memendekkan jangka waktu gelombang keempat melalui imuniti kelompok.

Juga, siapa tahu semasa peluang sempit ini, ubat-ubatan penting yang dapat menyembuhkan Covid-19 akan muncul, yang kemudiannya akan melandaikan lengkung ke lantai (kes sifar).

Di sinilah kerajaan memerlukan bantuan anda. Sama ada anda berada di barisan depan pertempuran – sebagai tenaga kerja kesihatan dan perkhidmatan penting – atau di belakang garisan, setiap kita mempunyai tugas: mereka yang berada di barisan hadapan bekerja untuk kepentingan mereka yang tinggal di rumah semasa PKPM, dan mereka di belakang garisan mestilah tinggal di rumah sebanyak mungkin semasa PKPM demi kepentingan mereka yang bekerja di barisan hadapan.

*Jamari Mohtar adalah Pengarah, Media & Komunikasi di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.


Isu dilantik duta: Tajuddin kecewa dilayan seperti ‘orang jalanan’

Ahli Parlimen Pasir Salak, Datuk Seri Tajuddin Abdul Rahman hari ini melahirkan kekecewaan setelah dikritik hebat susulan pelantikannya sebagai Duta Besar Malaysia ke Indonesia yang baharu.

Menyifatkan sebahagian kritikan itu tidak adil buatnya, Pengerusi Kelab Penyokong Kerajaan (BBC) di Parlimen berkata beliau tidak akan melayan pihak yang mengkritiknya.

Menurutnya beliau akan berdiam diri dan hanya membuat kenyataan pada waktu sesuai.

“Saya tidak mahu buat kenyataan menceceh sana sini dan cuma urut dada membaca macam-macam yang orang tulis. Sebahagiannya tidak adil kepada saya.

“Mereka tidak kenal saya, cuma tahu saya orang tua, sedangkan saya sudah berkhidmat dengan kerajaan, negara dan rakyat lebih 45 tahun lalu, sejak berusia 25 tahun lagi. Tetapi, saya dilayan seolah-olah seperti saya ‘orang tepi jalan’.

“Sebab itu saya nak diam sahaja dan bercakap apabila sampai masanya,” katanya seperti dilapor Utusan Malaysia.

Ahli Majlis Tertinggi UMNO itu berkata, beliau dijangka berangkat ke Indonesia untuk memulakan tugas baharunya minggu depan.

“Tentang misi ke sana, sebenarnya ada banyak dalam fikiran, tetapi tidak boleh dikongsikan lagi sekarang, tunggulah apabila sudah pergi nanti baru saya cakap,” katanya.

Ditanya sama ada beliau akan melembutkan nada komunikasinya ketika berkhidmat di Indonesia, katanya, isu itu bukan perkara penting, sebaliknya keikhlasan dan komitmen terhadap kerja yang perlu diutamakan.

“Saya nak turunkan nada dari segi apa? Seorang pejuang tidak sesekali akan menurunkan nada.”

Pelantikan Tajuddin mendapat reaksi kurang menyenangkan dalam kalangan ahli Parlimen pembangkang, termasuk Ahli Parlimen Seputeh, Teresa Kok yang berkata Tajuddin sering terpalit dengan kontroversi dan bersikap tidak profesional.

Bagaimanapun, Perdana Menteri, Datuk Seri Ismail Sabri Yaakob mempertahankan pelantikan itu dengan berkata, Putrajaya “tidak boleh memuaskan hati semua orang”.

Katanya, Tajuddin adalah ahli politik berpengalaman dan pelantikannya turut diluluskan Presiden Indonesia, Joko Widodo.


Selepas teruk dibalun kawan Pak Sheikh, Zahid kata Khairy yang pilih Sungai Buloh

Datuk Seri Ahmad Zahid Hamidi terpaksa menjawab dakwaan dibuat Menteri Kesihatan, Khairy Jamaluddin Abu Bakar yang mendakwa Presiden UMNO itu mahu membunuh karier politiknya dengan meletak beliau di Sungai Buloh.

Khairy yang juga calon Barisan Nasional (BN) di Parlimen Sungai Buloh itu sebelum ini berkata akan membuktikan kesilapan yang dilakukan oleh mereka yang mahu membunuh karier politiknya dengan beranggapan beliau tidak mampu memenangi kerusi baharu tersebut.

Bagaimanapun, tidak tahan dengan kritikan Khairy yang baru-baru ini secara terbuka membidas Zahid sebagai kawan baik dengan Presiden PKR, Datuk Seri Anwar Ibrahim berkata sebaliknya bekas Ahli Parlimen Rembau itu sendiri yang meminta untuk bertanding di Sungai Buloh.

“KJ (Khairy) yang minta diberikan peluang bertanding di sana dan saya tunaikan permintaannya,” katanya dipetik laporan media selepas melawat Bilik Gerakan Pilihan Raya Titiwangsa malam tadi.

Presiden UMNO itu berkata demikian ketika ditanya keputusan BN meletakkan Khairy di kawasan yang bukan kubu kuat gabungan itu.

Khairy yang juga Timbalan Ketua UMNO Bahagian Rembau dicalonkan di kerusi Parlimen Sungai Buloh pada Pilihan Raya Umum ke-15 (PRU-15) lagi.

Bekas Ketua Pemuda UMNO itu bertukar kawasan bagi memberi laluan kepada Timbalan Pengerusi BN, Datuk Seri Mohamad Hasan bertanding di Parlimen Rembau.

Ditanya mengenai cita-cita Khairy untuk menjadi Perdana Menteri pada masa depan, Zahid berkata terlalu awal untuk beliau mengulas perkara itu.

“Perkara itu bergantung kepada keputusan pilihan raya akan datang bukan pilihan raya kali ini,” katanya.


Jelapang padi negara : Kedah ‘diarah’ jadi negeri miskin, dakwa Sanusi

Kedah berada dalam kedudukan negara kedua termiskin di Malaysia meskipun merupakan jelapang padi negara kerana ‘diarah’ untuk menjadi miskin.

Menteri Besar Kedah, Datuk Seri Muhammad Sanusi Md Nor mendakwa pentadbiran negeri itu sejak dulu tertakluk kepada dasar Persekutuan dalam hal penggunaan tanah yang pada akhirnya menyumbang kepada kadar kemiskinan yang tinggi.

“Kami ada banyak tanah tetapi kami diarahkan untuk menanam padi. Padi adalah tanaman paling murah tetapi tanaman yang terpenting.

“Cukai tanah untuk sawah adalah yang paling rendah. Kira-kira 130,000 hektar diperuntukkan untuk penanaman padi sahaja.

“Kami juga perlu mewartakan lagi hutan untuk tadahan air iaitu lebih daripada 300,000 hektar.

“Oleh itu kami ‘diarahkan’ menjadi miskin,” kata Sanusi, lapor The Star.

Kata Sanusi, Kedah mempunyai hak untuk menentukan masa depannya sendiri.

“Kami orang Kedah mempunyai hak untuk menentukan masa depan sendiri dan kami harus menjadi orang yang menentukan matlamat negeri ini.

“Kita tidak sepatutnya mengikut arahan orang lain tentang apa yang perlu kita lakukan pada tanah kita,” katanya.

Beliau mencadangkan kepada exco Kedah agar 20 peratus daripada tanah yang diperuntukkan untuk penanaman padi iaitu kira-kira 26,000 hektar dibangunkan semula menjadi kawasan perindustrian.

Jelasnya, dengan cara itu tanah terbabit mempunyai nilai lebih tinggi dan berpotensi membawa hasil lebih besar.